Тошкентда яна бир йўл чизмаси синов тариқасида қўлланилмоқда\n15 Noyabr 2019 Yil 2962\nИлгарироқ хабар қилганимиздек, Тошкент шаҳар ИИББ ЙҲХБ ЙПХ ва Ҳокимият ходимлари йўлларда юзага келаётган тирбандликларга қарши ҳамкорликда чора кўрмоқдалар. Синов тариқасида йўлларнинг муаммоли ҳудудларига махсус чизма ётқизилиб, унга кўра ҳаракат йўлагида тирбандлик ҳосил бўлган бўлса, ҳайдовчи чизма устида ҳаракатланмасдан тўхтайди ва орқадаги автомобилларни ҳам тўхташга мажбур қилади.\nХалқаро тажрибага кўра ушбу чизманинг икки хил тури бор. Уларнинг бири билан ҳайдовчилар ўтган ҳафта танишиб, унга “вафель чизмаси” деган ном беришди (ташқи кўриниши сабабли). Энди иккинчи тури ҳам қўлланилмоқдаю У Амир Темур ва Осиё кўчалари кесишмасида (“Қозоғистон” кинотеатри) ётқизилди. Чизма чорраҳа чегарасини белгилайдиган икки сариқ рангдаги чизиқларнинг кесишмаларидан иборат.\nҚайд этиш лозимки, икки турдаги чизманинг талаблари бир хил: йўллардаги тирбандликлар билан курашиш. Ушбу муаммо чорраҳаларда светофор ишламаган ҳолларда яққол кўзга ташланади: ҳаттоки ЙПХ инспектори томонидан ҳаракат оқими бошқарилиб турганда ҳам баъзи автомобилчилар тегишли ишорани кутиб турмасдан “ўтиб кетмоқчи” бўлишади. Бу эса автомобилларнинг тиқилиб қолишига ва кесиб ўтаётган кўчаларидан ҳаракатланишни бошлаган машиналарни йўли тўсиб қўйилишига олиб келади. Натижада ҳолат ушбу чорраҳани кесиб ўтммоқчи бўлган барча ҳайдовчилар учун муаммога айланади, уни ҳал қилиш учун эса қўшимча вақт талаб этилади.\nБир нечта катта чорраҳаларда синов чизмаларидан ташқари ўнг томонга бурилувчилар учун “чўнтаклар” ташкил этилиб, чорраҳалардаги ҳолат янада енгиллашади. Ушбу имкониятларни ташкил этиш бўйича ишлар олиб борилмоқда. Бундан ташқари, ҳозирнинг ўзида кўплаб чорраҳаларда чизмалар ўнг томонга бурилиш учун имкон қолдирилган ҳолда ётқизилмоқда.\nҲурматли ҳайдовчилар! Чизмаларнинг икки тури ҳам тирбандликларга билан курашишга мўлжалланган бўлиб, сизнинг хавфсизлигингиз учун ташкил этилмоқда. Барчангиздан бугуноқ уларга амал қилишни бошлашни сўраймиз: бошқаларга ибрат бўлиш билан бирга тез орада юзага келган қулайликнинг гувоҳи бўласиз.


Ҳудудий болалар ва ўсмирлар футбол академиялари ўртасидаги Ўзбекистон чемпионати 12-тур ўйинлари анонси — Ўзбекистон футбол ассоциацияси расмий сайти.\nҲудудий болалар ва ўсмирлар футбол академиялари ўртасидаги Ўзбекистон чемпионати 12-тур ўйинлари анонси\nЖумладан, Ўзбекистон футбол ассоциацияси ҳузуридаги Қорақалпоғистон Республикаси, вилоятлар ва Тошкент шаҳар болалар-ўсмирлар футбол академияларининг U-14, U-15, U-16, U-17 ёшдаги тарбияланувчилари ўртасида Ўзбекистон Чемпионати ташкил этилган бўлиб, эртага 21 июнь куни ана шу мусобақанинг 12-тур ўйинларига старт берилди.\n"А" гуруҳидаги 12-тур учрашувларида Хоразм вилояти академияси Қорақалпоғистон Республикаси академиясига қарши, Навоий вилояти академияси Самарқанд академиясига қарши, Қашқадарё вилояти академияси Бухоро вилояти академиясига қарши баҳс олиб боради. "А" гуруҳида 12-турда Сурхондарё академияси футболчилари дам олади.\n"B" гуруҳида 12-турда Фарғона вилояти академияси Андижон вилояти академиясига қарши, Сирдарё вилояти академияси Жиззах вилоят академиясига қарши, Тошкент вилояти академияси Тошкент шаҳар академиясига қарши баҳс олиб боради. Бу гуруҳда 12-турда Наманган вилояти академияси футболчилари дам олади.\nЎтказилган ўйинлар натижалари 12-тур якунланганидан кейин сайтимиз орқали эълон қилинади.


Бухоро-Хива йўналишида йўловчи поезди қатнай бошлади\nЎзбекистондаги илк тезюрар Афросиëб поезди 2011 йилда Тошкент ва Самарқанд ўртасида йўлга қўйилган.\nЎзА хабарига кўра¸ 2018 йилнинг 15 январидан Бухоро-Хива йўналишида биринчи йўловчи поезди ҳаракати бошланган.\nТезюрар деб аталаëтган мазкур поезднинг Бухородан Хивагача бўлган 455 километрлик масофани 5 соату 45 дақиқада босиб ўтиши айтилмоқда.\nЭконом¸ бизнес ва VIP вагонларидан иборат янги поезд қатновининг йўлга қўйилишича¸ Ўзбекистоннинг сайëҳлик марказлари ўртасидаги қатновни қулайлаштиришни мақсад қилган.\nИспаниянинг Talgo S. A. ширкатига қарашли “Афросиëб” тезюрар поездлари 2011 йилдан бошлаб Тошкент-Самарқанд йўналишида қатнай бошлади. Электропоезд Тошкент билан Самарқанд орасидаги 300 километрлик масофани икки соат ичида босиб ўтади.


Адабиётдаги сиёсатдон, сиёсатдаги адиб — Sof.uz\n9.11.2017 21:12 4 Жамият\nЗилзиладан кейинги тикланиш даврида ўзбек адабиёти ва санъати ўзининг юксак даражасини намойиш қилди. Ф.Раззақов “Коррупция в политбюро: дело “красного узбека” китобида бу ҳақда ёзувчи А.Устименконинг қуйидаги фикрларини келтиради: «Бу даврдаги ўзбек адабиёти чекка бир ўлка адабиёти эмасди. Бу даврда ўзига ҳеч қандай адабий эркинликни эп кўра олмайдиган Москва журналлари чекка ўлка журналлари бўлиб қолганди. «Звезда Востока» эса бундай эркинликларни ўзига эп кўрарди.\nЖурналнинг 1966 йилги Тошкентдаги зилзила фожиасидан кейин чиққан сони мамлакатда жуда катта шов-шув ва қизиқиш уйғотди.\n1992 йили шу тантаналарда иштирок этиш учун Ўзбекистонга кўплаб меҳмонлар, қўшни республикалардан Ш.Рашидовнинг сафдошлари, улар қаторида Қозоғистон Компартияси Марказий Комитетининг собиқ биринчи секретари Д.Кунаев ҳам келади. Айтишларича, Д. Қўнаев Тошкент метросида сайр қилиб, «Халқлар дўстлиги» (ҳозирги «Бунёдкор») бекатидан «Мустақиллик майдони» бекатигача келади ва Ш.Рашидов дастлаб дафн этилган Ўзбекистон тарихи давлат музейи қаршисидаги майдонни зиёрат қилиб, кўпчиликнинг қалбидан чуқур ўрин олган гапни айтади: «Шароф Рашидов ўлган эмас, Тошкентда шундай биноларни қурган инсон ҳеч қачон ўлмайди!». Бу Шароф Рашидовни жуда яхши билган ва ҳурмат қилган кишининг чин дилдан айтган самимий ва ҳаққоний гапи эди.\nтарих Абдулла Қаҳҳор Шароф Рашидов мақола\n10.09 12:22 176 Таҳлил\n7.09 16:02 58 Колумнистлар\n22.08 14:52 51 Таҳлил\n9.07 19:36 79 Колумнистлар


VI. Таълим сифатини бошқариш тизими - Мундарижа: I. Умумий қоидалар\n^ VI. Таълим сифатини бошқариш тизими\nУзлуксиз таълим сифатини баҳолашнинг миллий моделини яратиш.\nтаълим сифатини бошқаришнинг истиқбол моделини лойиҳалаш;\nтаълим жараёни сифатини бошқариш тизимини шакллантириш.\nтаълим сифатини кафолатловчи ягона стандартлар ва меъзонларни ишлаб чиқиш;\nтаълим мазмунининг мақсадли мониторинг олиб бориладиган йўналишларини белгилаш;\nтаълим сифатини республика, вилоят, туман, таълим муассасаси даражасида баҳолашнинг кўрсаткичлар ва индикаторлар тизимини шакллантириш;\nтаълим-тарбия сифатини тавсифловчи маълумотларни йиғиш, мониторингини олиб бориш жараёнини ташкил этиш механизмини ишлаб чиқиш.\nХалқ таълими, Олий ва ўрта махсус таълим вазирликлари, Ўрта махсус, касб-ҳунар таълими маркази,\nТаълим хизматларининг сифатини ошириш бўйича мониторинг олиб бориш ва бошқарув қарорларини қабул қилиш учун мазмуний асос таъминланади.\nТаълим сифатини бошқариш кўрсаткичлар тизими ва индикаторларини қўллаш механизми бўйича методик тавсияларни ишлаб чиқиш.\nТалим хизматлари самарадорлигини узлуксиз ошириб бориш механизми яратилади.\nТаълим сифатини бошқариш кўрсаткичлар ва индикаторлари тизимини апробациядан ўтказиш.\nТаълим сифатига таъсир этувчи асосий омиллар синаб кўрилади ва мукаммалаштирилади.\nТаълим сифатини баҳолаш ва бошқаришнинг кўрсаткичлар ва индикаторлар тизимини таълимни бошқарув идоралари, мактабгача, умумий ўрта, ўрта махсус ва касб ҳунар таълими муассасалари фаолияти амалиётига татбиқ қилиш бўйича каскад усулида ўқув-тренингларни ўтказиш.\nТаълим тизимининг бошқаруви ходимлари ва педагоглар муассаса фаолияти самарадорлиги мененжментига ўргатилади.\nУзлуксиз таълим сифатини бошқаришнинг Миллий моделининг татбиқ этилиши билан таълим муассасаларини аттестация ва акредатациядан ўтказиш шартлари ҳамда талабларини қайта кўриб чиқиш.\nТаълим муассасалари аттестация ва акредатацияси тизими янгиланади.\nТалим сифатини баҳолаш жараёнига ташқи экспертлар (васийлик кенгашлари, ота-оналар маҳалла, жамоатчилик ташкилаотлари, жамғармалар , уюшмалар вакиллари) ни жалб этиш механизмини ишлаб чиқиш ва жорий этиш.\nТаълим муассасалари фаолиятини назорат қилиш ва бошқаришнинг бетараф давлат-жамоатчилик тизими жорий этилади.\nУзлуксиз талим сифатини бошқариш миллий моделини жорий этишнинг мониторингини ўтказиш.\nТаълим сифатини баҳолашни бошқариш бўйича амалга оширилган ишлар самарадорлиги ва натижаси таҳлил этилади.\nКасб-ҳунар коллежлари битирувчиларининг таълим сифати ва касбий маҳоратини иш берувчилар иштирокида баҳолаш тизимини яратиш.\nКасб-ҳунар коллежлари битирувчи-ларининг билими ва касбий маҳоратини иш берувчилар иштирокида якуний баҳолаш тизимини жорий этилди.\nЎрта махсус, касб-ҳунар таълими муассасалари битирувчиларини ишга жойлашишининг мониторинг тизимини ишлаб чиқиш ва татбиқ этиш.\nАкадемик лицей ва касб-ҳунар коллежлари битирувчиларининг ишга жойлашиши мониторинги ташкил этилади. Битирувчиларнинг ишга ва ўқишга жойлашуви кўрсатгичларига асосланиб ўқув муассасаси фаолияти самарадорлигини аниқлаш механизмини шаклланади.\nХалқ таълими, олий ва ўрта махсус таълими вазирликлари, Ўрта махсус, касб-ҳунар таълими марказида, таълимнинг ҳудудий бошқарув органлари таркибида “Таълим сифати мониторинги марказлари»ни ташкил этиш.\nОлий ва ўрта махсус таълим вазирликлари, Ўрта махсус, касб-ҳунар таълими маркази,\nУзлуксиз таълим сифатини баҳолаш ва бошқариш ифратузилмаси шакллантирилади.\nМактабгача, умумий ўрта ва ўрта махсус, касб-ҳунар таълими муассасаларининг раҳбар ҳамда педагог кадрларини аттестациядан ўтказиш тизими ва механизмини такомиллаштириш.\nТаълим ходимларига қўйиладиган талаблар кучайтирилади ва уларнинг меҳнатини рағбатлантиришга қаратилган, фаолият сифатини аниқловчи янги мезонларни белгиловчи Низом лойиҳалари тайёрланади.\nЎқитувчи фаолиятини баҳолаш методикасини ишлаб чиқиш ва жорий этиш.\nЎқитувчилар рейтингини аниқлашда объектив маълумотлар базаси вужудга келади.\nЎқитувчининг дарс учун тайёрлаган ҳужжатлари, дарс ўтиши, ҳамкасблари, ўқувчилари ва ота-оналарнинг унга муносабати ва ўқувчиларнинг билим даражасини инобатга олиб, барча фаолият йўналишларини уйғунлашган ҳолда баҳолашга эришилади.\nТаълим муассасалари фаолиятини баҳолаш методикасини яратиш ва жорий этиш.\nХалқ таълими, Олий ва ўрта-махсус таълим вазирликлари, Ўрта махсус, касб-ҳунар таълими маркази\nТаълим муассасалари ўртасида рақобат муҳити яратилади.\nТаълим сифати кўрсаткичлари ва мезонларини такомиллаштириш, таълим сифатини ҳамда ўқувчи-талабалар билимини баҳолашнинг автоматлаштирилган назорат ва бошқарув тизимини яратиш.\nБилим олиш жараёни тўлиқ назоратга олинади.Таълим сифатини замонавий баҳолаш мезонлари, ўқувчи-талабалар билимини баҳолашнинг компьютер тизими яратилади.\nТаълим тизимида социологик тадқиқотларни кенг кўламда амалга оширишни йўлга қўйиш ва шу асосда ёшларнинг маънавий камолот даражасини аниқлаш.\nЁшларнинг маънавий баркамол шахс сифатида шаклланишларини аниқлаш услублари кенгаяди.\nЎқувчи-ёшларнинг тарбияланганлик даражасини аниқлаш мезонларини ишлаб чиқиш, синовдан ўтказиш ва жорий этиш.\nЎқувчиларнинг тарбияланганлик даражасини баҳолаш тизими яратилади\nОта-оналарнинг талаблари асосида таълим хизматлари, хусусан, гувернер– уйда таълим берувчи ўқитувчи танлаб ўқитиш бўйича маркетинг тадқиқотларини ўтказиш\nХалқ таълими вазирлиги ва ҳамкорлар\nАҳолининг турли қатламларига таълим хизматлари кўрсатилади.\n^ 2008-2012 йилларда узлуксиз таълим тизимини мазмунан модернизациялаш ва таълим-тарбия самарадорлигини\nянги сифат даражасига кўтариш Дастуридаги асосий атамалар шарҳи\n^ Узлуксиз таълим – таълим турлари (Мактабгача таълим, умумий ўрта таълим, ўрта махсус касб ҳунар таълими, олий таълим, мактабдан ташқари таълим, олий таълимдан кейинги таълим ва малака ошириш) бўйича таълим-тарбиянинг мазмунан кетма-кетликда ва мантиқий узвийликда амалга оширилиши. Бу Давлат таълим стандартлари, талаблари, ўқув режа ва дастурларининг мантиқий давомийлик принципи асосида ишлаб чиқилиши ва педагогик амалиётга татбиқ этилиши билан таъминланади.\n^ Педагогик технология – таълим –тарбия жараёнининг илмий-услубий асосланган, тизимга солинган фаол восита ва усуллар мажмуидир. Бунда шакл, восита, усул ва мазмун уйғунлиги асосида мақсад, вазифа ва педагогик фаолият натижаларининг яхлитлиги назарда тутилади.\nМодернизация – янгилаш, янги тузилмавий, мазмуний ўзгаришлар қилиш. Таълим мазмунини модернизациялаш, унинг сифат самарадорлигига таъсир этадиган барча омиллар (давлат таълим стандартлари, ўқув дастурлари, ўқитиш методикалари ва тухнолгиялари, ўқув-дидактик воситалар ва ҳ.к.) ни қайта кўриб чиқиб, замонавий талаблардан келиб чиқиб, тегишли ўзгартиришлар киритиш билан амалга оширилади.\n^ Давлат таълим стандартлари – Стандат тушунчаси (инглизча sandart дан) меъёр, намуна, ўлчов маъноларини билдиради. ДТС – Ўқувчи (талаба) томонидан ўзлаштирилиши керак бўлган билим, кўникма, малакаларнинг зарурий миқдор ва сифат даражаси ҳисобланади.\nИнтеграция – таълим да интеграциялаш ўқув режадаги турдош фанлар, бошқа фанлар таркибидаги бўлим, мавзуларни узвийлаштиришни назарда тутади\nИндикаторлар – маълум бир ҳодиса, ёки ҳолатнинг миқдорий ва сифат ўлчови меъзонлари.\nИндивидуаллаштириш – таълимда индивидуаллаштириш ўқув-тарбия жараёнини ҳар бир ўқувчи (талаба) нинг ўзига хос ёш хусусиятлари, психофизиологик имкониятлари, қобилияти ва шахсий сифатлари асосида ташкил этиш демакдир.\nТабақалаштириш - ўқувчи (талаба)ларнинг ёш хусусиятлари, психофизиологик имкониятлари, қобилиятлари ва шахсий сифатлари асосида гуруҳлаштириб ўқув-тарбия жараёнини ташкил этиш.\n^ Ихтисослаштирилган таълим – ўқувчи - талабаларнинг қобилиятлари, истеъдодларини, иқтидорларини ривожлантириш ва рўёбга чиқаришга, маълум фанлар туркуми ёки соҳаларни чуқур ўрганишга йўналтирилган таълим.\n^ Таълимда мониторинг – таълим сифати ва ўзгариш тенденцияларини таҳлил қилиш, бўшлиқларни аниқлаш, уларни тўлдириш бўйича хулосалар бириш ва истиқбол йўналишларнини прагнозлашлаш комплекси.\n^ Касбий салоҳият – педагогнинг ўз касби бўйича илмий-назарий, амалий-услубий тайёргарлиги ва касб маҳорати даражаси.\nРейтинг тизими – ўқувчи-талабаларнинг ДТСлар аосида эгаллаган билим, куникма ва малакаларини баҳолашнинг кўпбалли тизими.\nМасофавий таълим – замонавий ахборот-комуникация техналогиялари воситасида масофадан туриб маълумотларни узатиш, қабул қилиш орқали маълум фан ёки соҳа бўйича ўқитиш.\nПсихологик-педагогик ташхис – ўқувчи талабаларнинг ёш, психофизиологик, психологик, ақлий ва маънавий жиҳатлрини тадқиқ қилиш асосида хулоса ва тавсиялар бериш тизими.\nИнклюзив таълим - жисмоний ва ақлий имкониятлари чекланган болаларни соғлом тенгдошлари билан бирга, бир хил ижтимоий муҳитда ўқитиш.


“Халқ вакилларининг мажлиси халқдан яширилиши мумкин эмас. Бу қонунларга зид ҳаракат” – Расул Кушербаев - EFFECT.UZ\n. 13:37 | 28.12.2020\nБугун, 28 декабрь куни Сурхондарё вилояти Халқ депутатлари Қизириқ тумани Кенгашининг очиқ сессияси бўлиб ўтмоқда. Ушбу сессияга Effect.uz журналисти Фазлиддин Меҳмонов киритилмади. Ички ишлар ходими журналистни қўполлик билан кўчга кузатиб қўйган.\nОлий мажлис қонунчилик палатаси депутати Расул Кушербаев ҳолат бўйича ўз муносабатини билдириб, шундай деб ёзди.\nҚизириқ туманида ерларининг мажбурий олиниб, кластерга берилишидан норози бўлиб бир гуруҳ фермерлар мурожаат қилишганди. Мазкур масалани қонуний ўрганиб, қонун устуворлигини таъминлашни сўраб Бош прокуратура ҳамда Монополияга қарши курашиш қўмитасига мурожаат хати киритгандик. Монополияга қарши курашиш қўмитаси масалани назоратга олиб, ўрганишни бошлабди. Бош прокуратурадан ҳам шундай тезкорлик ва ҳолисликни кутиб қоламиз.”, дейди Кушербаев.\nTeglar:Қизириқ, Расул Кушербаев, Сурхондарё, Фазлиддин Меҳмонов\nЎзбекистонда доллар курси ўзгарди\nИчиб олиб омма олдида жанжал қилган ИИБ ходими ишдан бўшатилди


Лукашенко ваколатларини сахийларча тақсимламоқчи | Qalampir.uz\nЛукашенко ваколатларини сахийларча тақсимламоқчи\nОлам\t16 Ноябрь 21:25 6109\nБеларусь Президенти Александр Лукашенко Конституцияни бузмасдан ваколатларининг 70-80 фоизини парламент, Ҳукумат ва бошқа тузилмаларга бериши мумкинлигини маълум қилди. Бу ҳақда БелТА хабар берди.\n“Халқ, жамият ўзгаришларни хоҳлаяпти. Биз яқинда парламент раҳбарияти билан келишиб олдик: президент ваколатларининг 70−80 фоизини парламент, Ҳукумат, бошқа тузилмаларга ўтказиш учун Конституцияни бузиш шарт эмас”, деган Лукашенко йиғилишда.\nУ Президентга юзлаб вароқда олиб кирилган таклифлар Ҳукумат ва парламент "кенгликларда ётганини" таъкидлаган.\n“Уларни маданий жамиятлардагидек ҳал қилинг: Ҳукумат барча вазиятни инобатга олиб, бюджетдаги “тешик”ларни кўриб, шу масалаларни ишлаб чиқсин. Уни парламентда муҳокама қилинг ва имзолаш учун Президентга олиб келинг. Айтдимку, мен сизларни эшитишга тайёрман, лекин қарорни сизлар қабул қиласизлар”, деган Лукашенко.\nЎтган ҳафтада Лукашенко 2021 йилгача ваколатларини бўлишишни режалаштираётганини маълум қилганди.\n25 Ноябрь 10:59 31300\n26 Ноябрь 09:38 30429\n27 Ноябрь 12:23 27464\n25 Ноябрь 12:27 24640\n25 Ноябрь 10:24 21446


Kutubxona - Zuhriddin Isomiddinov. Sizmi yo sen? / Kiril\nSiz shu sahifadasiz: Zuhriddin Isomiddinov. Sizmi yo sen? / Kiril\nМуаллифЗуҳриддин Исомиддинов Асар номиСизми ё сен?\nТуркумларКутубхона  Xалқлар - Ўзбек/мустақиллик адабиёти Бўлимлар - Публицистика  Муаллифлар - Зуҳриддин Исомиддинов  Услуб - Наср Шакл - Мақолалар Ёзув - Кирил\nТилЎзб Ҳажм24KBБезатишUzgen (admin@kutubxona.com) Қўшилган2013/07/03 Манбаhttp://www.ziyouz.com/index...\nНашр белгилари"Ҳуррият" газетасидан олиндиiPad асбоблари\nСизми ё сен?\nLotin yozuvda Зуҳриддин Исомиддинов\nБизнинг бошқа кўп эллардан бир фарқимиз шуки, сизлаб гаплашамиз. Бошқалар умрида энди кўриб турган, бунинг устига ёши катта одамга ҳам сенсираб муомала қилса, биз ўзимиздан кичикларга, ҳатто нотаниш ёш болага ҳам сиз деб гапирамиз. Қонимизга сингган-да. Бунинг тарихий сабабларидан бири шуки, ўзбек элида улуғлар бисёр. Аввало шунинг учун ҳам биз уларни сизлаймиз. Ахир рўпарадаги шу нотаниш одам эҳтимол саид ё тўрадир - ким билади? Бекларнинг, хонлар, мир ва мирзоларнинг, шо(ҳ)ларнинг авлоди ҳам орамизда бисёр. Қай бир бобоси бек ўтган, хон ўтган, султону амир бўлиб, шоҳ бўлиб ўтган кишиларнинг ҳурматини жойига қўйгимиз келади. Уларнинг аждоди Аллоҳнинг ердаги сояси саналган. Шундай экан, бу зотларни ҳурматлашни ҳам фарз биламиз.\nОилада янги меҳмон - фарзанд дунёга келса, унга китоб кўриб от танланади, яъни Қуръонда келтирилган исмлардан бири қўйилади. Қуръон - Аллоҳнинг сўзи. Исми шарифини Аллоҳ таоло зикр этган бола нечун азиз бўлмасин? Яна Оллоқул, Xудойберди, Абдулқодир, Муҳаммадқул, Ҳожимурод каби юзлаб исм эгалари бор. Уларни ҳурматлаб, сизлаб мурожаат қилмаслик ҳам шаккоклик туйилади. Ўғиллар ичида Бобоқул, Отабек, Тоғаймурод, Дадамирза..., қизлар орасида эса Онахон, Момоқиз, Бибинорлар ҳам кам эмас. Баъзи олимлар бундай исмларнинг келиб чиқишини оилавий шажарага боғлашади. Чунончи, биров ўғлига отаси ё бобосининг отини (Тошпўлат) қайта қўйди, деяйлик. Аммо «ҳов Тошпўлат!», деб чақира олмайди, бундай қилса, марҳум отасининг руҳи озор топадигандай туйилади, шунинг учун отасининг исмида бўлган ўғлига «Ота!» (Отажон, Отабек) деб мурожаат қилади. Демак, Отабек деган исм замирида шу одамнинг отаси номи бор, «Энахон» дейди, аслида эса бу фарзанди аржуманднинг исми шу кишиларнинг онаси ё бувиси билан бир хил, қулоғига онаси ё бувиси сингари Сора ё Ҳалима... деб азон айтилган. Шунинг учун уларга юмшоқ гапирилади, сўкиб ҳақоратланмайди.\nАйрим вилоят одамлари ҳатто ўз болаларини ҳам сизлайди: «Ўғлим, сиз шу ишни пешингача битириб қўйинг» дейди, қизини-ку, қўяверинг – «Она қизим», «Пошша қизим» деб бошига кўтаради. Негаки, бир хирмон буғдойнинг баракаси битта донда бўлади, шунинг учун ҳар бир донани увол қилмаслик керак деган удумимиз бор. Шу сингари, саиду тўралар юрти бўлган бу эл фарзандларида - айнан мана шу қизимиз ёки бу ўғлимизда пайғамбаримиз руҳи покининг бир қатраси қайта ҳувайдо бўлган эса, не ажаб? Эзгу ният билан ўғлингизга Қосимжон деб пайғамбар ўғли исмини, қизингизга Ойшахон дея Ойиша онамиз отини қўйгансиз-ку?» Xуллас, шу каби талай сабабларга кўра ҳам халқимиз кўпроқ сен эмас, сиз дейди. «Сен бошла» дейиш ўрнига «ўзларидан бўлсин», «анови айтди» эмас, «у киши айтдилар» каби. Бир-биримизни улуғлаймиз, иззат қилиб бошга кўтарамиз. Танишларга эҳтиром-ку, ўз-ўзидан, аммо нотаниш бўлса, ҳурмат изҳори яна ортади. Бир-биримиз билан кўришиб қолсак, қўл кўксимизда, бош эгиб, таъзим бажо этамиз. Қўшқўллаб сўрашиб, кафтимизни юзга суртамиз – бу, баъзилар ўйлагандай, дуои фотиҳа эмас, тавофнинг эркакларга хос шакли. Умуман, ҳар бир кишига инсон деб қараш, унинг одамлигини улуғлаш ўзбекка айрича равишда хос. Бир қарашда «майда» бўлиб туйилган ана шундай хусусиятлар мажмуи ўзбек халқининг менталитетини ҳосил қилади. Уларнинг қай бири камайса ё бузилса ўзбекнинг фитрати фаторат топа боради. Шунинг учун ҳам эл ўз удумларини, урф-одатларини аввайлаб асрайди, азиз тутади, иримлар чиқариб бўлса ҳам, янглишганларни тўғри йўлга қайтаради, мақол-маталлар, нақлу эртаклар тўқийди, достонлар айтади, юмшоққина қилиб (буям ўзбекка хос-да), дакки беради. Энг қадимги достонимиз қаҳрамони Алпомиш мусофир юртда биров унинг қадрига етмаган чоғда «ҳар ким ўз элида бекми, тўрами» дегани ҳам ўзгаларга дашном-ку, аслида...\nОддий бир мисол. Метрога тушсангиз, ҳар бир вагон эшигига «Илтимос, суянмангиз» деган мулойим калом битилганини кўрасиз. Остидаги «Не прислоняця» деган тақиқ эса тақиллаб кўзга урилади. Шугинанинг ўзи икки хил дунёқараш, икки хил менталитет фарқини аён кўрсатиб турибди. Бу даромади гаплардан муддао нима экан, дерсиз. Алпомиш бобомиз айтганидай, лоақал ўз элимизда бек бўлайлик, тўра бўлайлик, бир-биримизни «мода» учун сенсирашиб юрмайлик, буниси энди шарт эмас, демоқчимиз. Бошқа халқ вакиллари отаси ё бобоси тенги, бунинг устига нотаниш одамни ҳам сенсираб, қолмишига сўкиниб гаплашса, бу уларнинг иши, борингки, миллий хусусияти ҳам бўла қолсин. Аммо нега бизлар - қадим ва улуғ ўзбек халқининг вакиллари, кўп минг йиллик маданияту маънавият ворислари бўлатуриб, ўзаро муомалани бошқалардан ўрганишимиз, уларга таассуб қилишимиз керак экан? Кошкийди, бу ибрат бизникидан маданийроқ, чиройлироқ бўлса! ...Сочи бўйнига чулғанган бир қизгина (кейин маълум бўлдики, йигит экан) ноз уйқуда. Соат қўнғироғи чалинади. У апил-тапил ўрнидан туриб, юзини ҳам ювмай кўчага отилади-да, аллақайси муйилишга бориб, соатига қараб бировни кута бошлайди. Бир маҳал нима учундир велосипедини миниш ўрнига орқалаб олган яна бирови шу ерга келиб қолади. - Ҳамма қаерда? – деб сўрайди чилвирсоч йигит (На салому на алик!). - «Ф1»да! - дейди униси ва алланима эсига тушгандай, велосипед ҳамон елкасида, чопқиллаб орқасига қайтади. Тавба, у нима дедию буниси нима деб жавоб қайтарди, тушунган киши бўлса - айцин.\nЎзбек тилида биров бошқа одамдан «фалончи қани» ё «бошқалар қаерда» деб сўраши мумкин, аммо «ҳамма қаерда» дейиш мумкин эмас, ўзбек бунақа деб гапирмайди. Сўзи ўзбекча бўлса-да, ўзи ўзбекча эмас бу ифоданинг. Аввалида «Ф1» ўзи нима – шуни тушунолмай ҳайрон қолдик. Кейин маълум бўлдики, қиморнинг «свежий»си чиқипти. Фарқи – бу «ишончли ўйин» экан. Уйида ўзбекча гаплашмайдиган маданийлардан бири чиқиб, «Ф1» - ишончли ўйин! Сен ҳам иштирок эт!» деб қисталанг қилади. Ҳов ука, эҳтимолки менинг ёшим сенинг отанг қатори бўлса. Нега мени сенсираяпсан? Телевизор қаршисида катта бувангу катта бувинг тенгилар ҳам ўтирибди... ва умуман, одамларни сенсираш қайси қуюшқонга сиғади ўзи? Лоторея чиқариб - қимор уюштириб бойимоқчи экансан, нимаям дердик, ҳозирча шундоқ бўлиб турибди, аммо нега энди ҳаммани беписанд сенсирайсан, ким сенга бунчалик ахлоқсизликка изн бериб қўйди?.. Яна туриб-туриб ўзингга тасалли берасан киши - ҳа энди, бир хато ўца-ўтибди-да, қўявер, сени қизиштирган нарсаларнинг қай бири ўнгланиб, қайси бири тузалар эди, дейсан.\nМетрога тушасан, вагонга киришинг биланоқ «Саркор» провайдерининг рекламасига кўзинг тушади, бир азамат кўрсаткич бармоғини нақ пешонангга тўппончадай ўқталиб, «Ти – саркоровец!» деб турибди. Ажаб, масалан мен «Саркоровец» эмасман, хўш, нима қилай энди? Бор ана, «Саркоровец» бўлсам ҳам... нега сенсирайсан? Таажжубки, кейинги пайтда, кимларга тақлид қилиб бўлса экан, оммага сенсираб муомала қилиш оммавий тус олди. Эҳтимол, буни ўзаро яқинлик уйғотиб, ёцирашни йўқотадиган, янги замоннинг тезкор руҳига, шу кунда мода бўлаётган ғарбча демократияга ҳам мос келадиган янгилик, дейишар. Балким. Аммо бошқа нарса бой берилади – ўзбек тилидаги нутқда бора-бора ўзбекнинг руҳи сезилмай қолади, ҳалигидай рекламалар туфайли эса она тилимизнинг жони – миллий ўзига хослиги йўқолади. Ори рост, халққа сен деб муомала қилиш ўзбекларда мутлақо йўқ эмас. Ҳ. Олимжоннинг «Қўлингга қурол ол!», Э. Воҳидовнинг «Эркин ўғлингман, қабул эт, Ўзбегим, жон ўзбегим!», А. Ориповнинг «Она халқим, сен ўзинг буюк...» каби мисралари бунга мисол. Лекин бу ҳолатда бутун халққа ялпи мурожаат бор, унинг ҳар бир аъзосини кўзда тутиб, лотореяга чорлаш каби ўринларда эса марҳамат қилиб, сизлаб гапириш лозим. Кўрасизми, тил нақадар нозик, нақадар мураккаб воқелик! Уни ҳеч бир формула ёки алгоритмга сиғдириб тугатиб бўлмайди, тушунтириш ҳам амри маҳол – фақат ҳис қилибгина моҳиятини англаш мумкин. Ўзбекнинг тафаккур тарзини, руҳини бузишнинг энг осон йўли – ўзбек тилини, нутқини бузиш. Чунки тил билан тафаккур бир нарса-да. «Чанқоғингга ишон!» деган чулчутча бир ифода матбуотда роса урилганди. Энди янгиси чиқипти - «Коском» уяли алоқа тармоғи «Реал. Ўзингга ишон!» деб реклама беришга тушди. Сенсирашию қора кўзойнак таққан оч арвоҳдай бир одамнинг суратини ҳисобга олмасак, ҳар ҳолда, дурустдай - ҳар ким ўзига ишонса, иродали бўлса яхши-да. Аммо унинг негизида, бошқа ҳеч кимга (ҳатто ота-онангга ҳам!) ишонма, ўзгалар фикрини инобатга олма, ўз билганингдан қолма, деган қабиҳ бир маъно жо этилмаган, деб ўйлайсизми?\nЎзбекнинг боласи баъзи бировларнинг ўғил-қизлари сингари, ўн беш-ўн олти ёшида уйдан чиқиб кетиб, ўз билганича, яъни фақат ўзига ишониб, амалда эса ахлоқан бузуқ ҳаёт кечирадиганлардан эмас. Биз қураётган янги жамият ҳам, иншооллоҳ, бунақа жамият бўлмайди. Бир ёқдан - асл ўзликка қайтмоқчимиз, бунинг бир шакли сифатида маҳалланинг ролини кучайтиришга уриняпмиз, «бир болага етти қўшни ота-она» деган мақолдаги етти қўшнини етти маҳалла қилиб ўзгартиришга ҳам рози бўляпмиз, бошқа томондан - маҳалламиздан кўп олисдагилар турли тили расво рекламалар, ФМ радиоканаллари, бош-кети йўқ сериаллар, дискотека, интернет ҳамда бузуқ ғояли видеофилмлар орқали ҳар бир болага ўзбекка ёт дунёқарашни тиқиштиришга уриниб ётибди. Яшириб нима қиламиз, кўзлаган ниятига ҳийла ҳам етиб қолди. Шу ўринда аксар оммавий ахборот воситаларида урф бўлган бемаъни бир таомилга муносабат билдириб ўцак. Истаган газета ё журнални олиб қаранг: охирги саҳифада бирон эълон ё реклама босиладиган бўлса, муҳаррирнинг имзоси ундан аввалроқ қўйилади – буёғига мен жавобгар эмасман, дегани бу. Ҳақиқатан ҳам, кейинги матн тамоман бошқа: ўқишга тил келишмайди, жумлалар ғирт ажнабийча. Телевидениеда эса аҳвол бундан ҳам баттар. У энг оммавий, қудратли ахборот воситаси бўлиш билан бирга, энг оммавий, кўп қудратли тилбузар қуролга айланаяпти. Жумладан, ўзбек тилида сенсираб муомала қилиш айнан ўзбек телевидениесида берилаётган ҳисобсиз сериаллару рекламалар касрига кучайиб боряпти. Бизнингча, газета-журнал бўладими, ё радио-телевидениеми, бундан қатъи назар, ОАВ орқали берилаётган ҳар бир нарса лоақал тил нуқтаи назаридан бенуқсон чиқиши шарт ва бунга унинг муҳаррири албатта масъул бўлиши лозим. Шу кунларда «шаҳар бедарвоза эмас» деган матални қўллашга хўп ружу қўйганмиз, ҳар гал унга турли кўчма маънолар ҳам берамиз. Аммо ажабки, ўзбек тилининг дарвозаси йўқдай – хоҳлаган одам хоҳлаганича бетутуруқ жумла тузиб, матбуотга опчиқадиган бўлиб қолди. Ҳали рус тилига хос, ҳали инглизча тарзда тузилган жумлалар, иборалар...\nАлбатта, ўзга эллар билан алоқа қиламиз ва бу жараён тобора кенгайиб бораверади. Зеро тараққиёт мулоқот орқали юз беради. Эндиги гап - ана шу алоқани ўзимизга мувофиқ бир шаклга солишда, ўзбекча тарзга келтиришда, дуч келган нарсани ўшандай ҳолича ола бермасдан, мундоқ мулоҳаза қилиб ҳам кўришда. Онангни отангга бепардоз кўрсатма, дейдилар. Ахир, ўзингиз ўйланг: юзингда кўзинг борми демасдан сенсираб, «НАТС» Миянгга озиқ бер!» деб топшириқ юкласа! Ёки одамдан катта ҳарфлар билан «Чёрний ТWИХ. Танаффус қил!» деб буюришларига нима дейсиз? Бор-йўғи тўртта сўзни учта тилда ёзиб, ўзбек маърифатини остин-устин қилганлардан ўргилиб қўйдим. Нима, реклама ўца, ҳисобми? Рекламада аввало маданият бўлиши керак. Бусиз таъсири сусаяди. Чет элларда буйруқ-топшириқ шаклидаги ундов реклама аллақачон оёқдан қолган, савияси паст нарса ҳисобланади. Уларда истеъмолчи – сотувчининг подшоҳи, сотувчи - истеъмолчининг мулозими. Xаридорга пўписа билан, сенсираб буйруқ қилинмайди, балки таъзиму тавозе билан таклиф айтилади. «Қорнинг очдими? «Сабо»дан баҳра ол!» сингари «ғамхўрлик»ка, «Камолот – сенинг ҳаракатинг!» ёки «ЎзЛиДеп – сенинг партиянг» каби кўрсатмаларга кўникиб қолгандаймиз. Шунақа ўдағайлаш ўрнига бироз мулойимроқ, сал одамшавандароқ қилиб «сиз» шаклини қўлласак, масалан, «Азизлар, ўзингизни, ўз уйингизни ўзингиз асранг!» десак, кимнинг асакаси кетади? Билъакс, таъсири яхшироқ ҳам бўлади.\nБайт: Сен азиз этган кишини ҳеч киши хор айламас, Сен агар хор айласанг, ҳар қайда борса – хордур...\nЎзимизни ўзимиз хор қилмайлик. Бир-бирига сенсираб мурожаат қилгани билан билан ҳеч ким илғор бўлиб қолмайди. Дунё борган сари янгиланиб, йил сайин тезроқ глобаллашиб боряпти. Бу улкан жараёндан четга туришнинг иложи йўқ, унақа қилган ютқизади. Аммо бир масала бор - минг йиллик миллий тарихга, бетимсол маънавий маданиятга эга ўзбекнинг қай хислатию фазилати оммалашиб, нимаси умумжаҳон мулкига айланади? Бу – биргина биз эмас, айни шу кунларда барча миллат кишилари онгу шуурини банд қилиб турган улкан бир масала. Ўзбек халқининг дунёдаги барча эллар ибрат олса арзийдиган урфу удумлари бисёр. Такаббурликка берилмаган ҳолда дангал айтадиган бўлсак, муомала маданиятида ўзбекнинг олдига тушадиган халқ йўқ.\nТанишу нотаниш кишиларнинг бир-бирига эҳтиром билан сизлаб муомала қилиши ҳам ана шундай ажойиб таомилларимиздан бири. Биз уни бошқаларга ҳам улги қилибгина иззат топамиз, ундан воз кечиб, сенсирашиб эмас. Мавзуимизга қайтайлик. Яхши гап билан илон инидан чиқади, ёмон гап билан қилич қинидан, деган мақолимиз бор. Яна айтадиларки, сиз ҳам бир оғиздан чиқади, сен ҳам. Бу - оталар сўзи. Улар ўзбек халқининг тийнати қандайлигини кўрсатади. Ўзбекнинг руҳиятини теран билган Ғафур Ғулом ҳам шуни кўзда тутиб, ўз шеърида «Бир оғиз ширин сўз – нондек арзанда» деб ёзган эди. Шундай экан, майли, буғдой нонингиз ўзингизга сийлов, аммо буғдой сўзингизни дариғ тутманг, рекламага ружу қўйган бойбаччалар!\n"http://www.kutubxona.com/wiki/index.php?title=Zuhriddin_Isomiddinov._Sizmi_yo_sen%3F_/_Kiril&oldid=11677" dan olindi\nTurkumlarAsarlarOʻzbek mustaqillik adabiyotiPublitsistikaZuhriddin IsomiddinovNasrMaqolalar\tAdabiy Shakllar


Соғлиқни сақлаш вазирлиги яна бир беморнинг вафоти ҳақида хабар берди - UzNews.uz\n18 май, 15:51\nСоғлиқни сақлаш вазирлиги яна бир беморнинг вафоти ҳақида хабар берди\nТошкентда коронавирусга чалинган эркак бемор юрак қон-томир ва ўткир нафас етишмовчилигидан вафот этди.\nСоғлиқни сақлаш вазирлигининг хабарига кўра, Самарқандлик фуқаро И. (эркак) шу йилнинг 14 май куни оғир аҳволда Республика шошилинч тиббий ёрдам илмий марказига ётқизилган бўлиб, ўтказилган диагностик таҳлиллардан сўнг унда “COVID-19” инфекцияси аниқланган.\nКлиникада беморга мутахассислар томонидан белгиланган стандартлар асосида реанимацион ёрдам кўрсатилган. Бироқ кўрсатилган реанимацион муолажаларга қарамасдан, бемор юрак қон-томир ва ўткир нафас етишмовчилигидан вафот этган.\n21 октябрь, 10:25\n16 октябрь, 13:21\nТемир йўлларда юк ва йўловчилар ташиш хавфсизлигини назорат қилиш инспекциясига раҳбар тайинланди\n9 март 2019 г.\n“Ўзбекнефтгаз” АЖга янги раис тайинланди\nЎзбекистонда Ўмон султонлигининг янги элчиси тайинланди\nПрезидент Иқтисодий жиноятларга қарши курашиш департаменти раҳбарини тайинлади


ЎзА - Ёш математикларимиз тантанали кутиб олинди\n07.07.2018 11:55 Чоп этиш версияси\nЁш математикларимиз тантанали кутиб олинди\nАввал хабар берганимиздек, жорий йилнинг 1-6 июль кунлари Болгария давлатининг Бургас шаҳрида мактаб ўқувчилари ўртасида халқаро математика мусобақаси бўлиб ўтди. Унда мамлакатимиз вакиллари мусобақа тарихида илк бор умумжамоа ҳисобида яхши натижани қайд этди.\nИслом Каримов номидаги Тошкент халқаро аэропортида ёш математикларимизни Ўзбекистон Республикаси Халқ таълими вазирлиги масъуллари, кенг жамоатчилик вакиллари, ота-оналар, ёшлар ва оммавий ахборот воситалари ходимлари тантанали кутиб олди.\nУшбу нуфузли халқаро мусобақада дунёнинг 30 дан ортиқ давлатидан 600 дан ортиқ иқтидорли ўқувчи қатнашди. Жамоалар ўртасида ўтказилган билимлар баҳсида Бухоро вилояти Қоракўл туманидаги 1-ихтисослаштирилган давлат умумтаълим мактабининг 8-синф ўқувчиси Дониёр Исмоилов барча шартларда юқори натижа қайд этиб, биринчи ўрин билан олтин медални қўлга киритди. Ушбу таълим муассасасининг 7-синф ўқувчиси Лазизбек Ражаббоев, Пешку туманидаги 18-умумтаълим мактабининг 9-синф ўқувчиси Жаҳонгир Норбоев кумуш медаль, Сурхондарё вилояти Термиз шаҳридаги 4-ихтисослаштирилган мактаб-интернатининг 7-синф ўқувчиси Искандар Бўриев ҳамда Тошкент шаҳри Учтепа туманидаги 4-умумтаълим мактабининг 7-синф ўқувчиси Муҳаммадризо Мажидов эса бронза медали билан тақдирланди.\n– Математика фанидан мураккаб тенгламаларни ечишни яхши кўраман, – дейди мусобақа ғолиби, Бухоро вилояти Қоракўл туманидаги 1-ихтисослаштирилган давлат умумтаълим мактабининг 8-синф ўқувчиси Д.Исмоилов. – Ушбу нуфузли мусобақада қатнашиш учун жуда кўп тайёрландим. Беллашувларда бу менга қўл келди ва ўз маҳоратимни синовдан ўтказдим. Асосийси бошқа давлатлардан келган тенгдошларим билан дўстлашдим.\nСўнги йиллар мамлакатимизда таълим тизими тубдан ислоҳ қилиниб, ўқитиш жараёнига илғор методик усуллар, янги педагогик технологиялар татбиқ қилинди. Бунинг натижасида ёшларнинг фанларга қизиқиши ошиб, нуфузли кўрик-танлов ва интеллектуал мусобақаларда зафар қучмоқда.\n– Қўлга киритган муваффақиятларимда ота-онам ва устозларимнинг меҳнати юқори бўлди, – дейди мусобақанинг кумуш медаль соҳиби, Пешку туманидаги 18-умумтаълим мактаби 9-синф ўқувчиси Ж.Норбоев. – Устозларим берган билим ва тавсиялари туфайли ушбу халқаро мусобақада яхши натижа кўрсатиб, мамлакатимиз шарафини ҳимоя қилдим. Жамоавий ҳамда якка тартибдаги баҳсларда бизга берилган математик тенгламаларни тўғри ечишда унчалик қийналмаган бўлсам ҳам лекин бироз ҳаяжонландим. Келгусида ўз устимда янада кўпроқ ишлаб, бунданда юқори натижаларга эришишни мақсад қилганман.\nАбдулазиз Мусаев, Фарҳод Абдурасулов (сурат), ЎзА


ҚАДИМ ТАРИХ, САҲРО МЎЪЖИЗАЛАРИ, МИЛЛИЙ ҚАДРИЯТЛАР МАСКАНИ\nТарихни ўзида яққол мужассам этиши билан музейлар ҳамиша муҳим аҳамият касб этади. Шу боис мустақиллик йилларида мавжуд музейларни таъмирлаш, уларни ўзига хос экспонатлар билан бойитиш, янги музейлар барпо этишга мамлакатимизда алоҳида эътибор қаратилиб келинмоқда. Зеро, бу ишларнинг замирида аждодларимизнинг асрлар давомида яратган бебаҳо маънавий ва моддий меросини асраб-авайлаш ва уни келгуси авлодларга етказиш мақсади туради.\nБугунги кунда юртимизда 1200 дан ортиқ жамоатчилик ва 90 дан ортиқ давлат музейлари фаолият кўрсатмоқда. Уларда аждодларимиз тарихи, бетакрор маданиятини акс эттирувчи 1,3 миллиондан ортиқ нодир буюмлар – экспонатлар сақланмоқда.\nКишида бутун минтақа тарихи ҳақидаги ўтмиш воқеаларини тўлақонли акс этирувчи музейлардан бири бу И.В.Савицкий номидаги Қорақалпоғистон давлат санъат музейи бўлиб, бу масуан Нукус шаҳрида 1966 йилда ташкил этилган. Музейнинг умумий майдони 6,9 минг квадрат метр бўлиб, унда 3 та – қадимги ва ўрта аср Хоразм маданияти, Қорақалпоқ халқ амалий санъати ва тасвирий санъат бўлимлари мавжуд. Бу музейга нисбатан “Саҳродаги Лувр” атамаси ҳам қўлланилади.\nМузей фондида 100 мингга яқин экспонат сақланади. Уларнинг энг қадимгилари археологик топилмалар ҳисобланади. Қояга чизилган бу расм эрамиздан аввалги икки минг йилликка оид. Қизиқарли жиҳати музейда дунёнинг бошқа етакчи музейларида ҳам учратиш қийин бўлган 47 та экспонат мавжуд. Булар сирасига Саркофак ва унинг ичидан топилган буюмлар, тақинчоқ, миллий аёллар кийимлари, тўй бош кийимлари ва картиналар киради.\nМузейга бир йилда тахминан 70 минг киши ташриф буюради, шулардан 3 мингдан ортиғини чет эллик сайёҳлар ташкил қилади. Музейга ташриф буюрувчиларда, айниқса Қорақалпоқ халқ амалий санъати бўлимида жамланган Қорақалпоқ халқ усталари томонидан яратилган заргарлик, ёғоч ўймакорлиги, каштадўзлик, тўқимачилик айниқса, ўтов жиҳозлари алоҳида ҳайрат ҳиссини уйғотади. Чунки бу бўлимдан жой олган экспонатлар орқали музейга ташриф буюрувчилар Қорақалпоқ халқининг туб шаклланиш илдизларини ўз тасаввурларида ҳис этишлари, марказда жойлашган ўтов орқали эса бу минтақада қадимдан яшаб келаётган халқларнинг турмуш-тарзи ва ҳунармандчилик дурдоналари орқали қадим аҳоли машғулотлари ҳақида кўпроқ маълумотга эга бўлишлари мумкин.\nМузейнинг катта бадиий санъат асарлари билан бойитилган тасвирий санъат бўлими ҳам ўзининг ўзига хос бошқа музейларда учрамайдиган нодир намуналари билан алоҳида аҳамият касб этади. Мазкур музейда нафақат машҳур рассомлар, балки номаълум ижодкорлар қаламига мансуб асарлар ҳам сақланади.\nМузей экспонатлари монография тартибида тўплангани ва экспонатларнинг зич жойланиши, экспозицияларнинг даврийлиги билан тартибланиши билан ҳам бошқа музейлардан фарқ қилади ва шунинг учун ҳам кўпчилик санъатшунослар ва дунё экспертларининг хулосасига кўра И.В.Савицкий номидаги музей Осиё ҳудудидаги энг яхши бадиий тўплам деб топилган.


Синовларга сабр ва шукр қилувчиларга ажр мукофотлар бериши — Ibrat.uz\n05/21/2020 admin Бош саҳифа 0\nҲозирги кунда ер юзининг кўп жойларида бўлиб турган турли хил офат ва балолар ҳақида эшитиб, кўриб турибмиз. Жумладан ўз диёрларимизда хам. Аллоҳга шукурлар бўлсинки бизнинг юртимизда тинчлик хукумрон. Бази қўпорувчилик воқеалари содир бўлаётган жойда инсонлар уй қурармиди, тўй қилармиди ёки халқининг кўнглига хурсандчилик сиғармиди?! Шундай юртлар борки, узоқ йиллардан бери хали ҳануз у юртларда тинчлик йўқ. Туғилган фарзанд уруш ўчоғида туғилиб, катта бўлмоқда, уйланмай туриб вафот этаётганлар қанча?! Уларга хам Аллоҳнинг Карами ва мағфирати бўлсин. Биз хам бундай синовли куларни сабр ва шукур билан унгиб ўтмоғимиз керак. Ғамга ботиб қолмасдан бир-бирларимизни қўллаб-қувватламоғимиз зарур.\nИброҳим Адҳам ғам чекиб ўтирган кишини кўриб, унга: “Нима учун ғамгинсиз? Сиздан уч нарсани сўрайман менга жавоб беринг”, – дедилар. У киши рози бўлди. Иброҳим Адҳам: “Ушбу борлиқда Аллоҳ таоло хоҳламаган бирор нарса бўладими?” – деб сўрадилар. “Йўқ”, – деди бояги киши. Иброҳим Адҳам яна “Аллоҳ таоло тақдир қилиб қўйган ризқингиздан бирор нарса озаядими?” – деб сўрадилар. “Йўқ”, – деб жавоб берди. Иброҳим Адҳам: “Аллоҳ таоло ёзиб қўйган ҳаётингиз борасидаги бирор нарса сиз сабабли ўзгарадими?” – дея сўрадилар. У киши яна: “Йўқ”, – деб жавоб берди. Иброҳим Адҳам: “Ундай бўлса нега ғам чекяпсиз?” – дедилар.\nАбу Умома разияллоҳу анҳу Пайғамбаримиз саллаллоҳу алайҳи васалламдан ривоят қилади, У Зот айтдилар: “Аллоҳ таоло айтади: “Эй Одам боласи, Мендан савоб умид қилиб, мусибатнинг илк дақиқаларидан сабр қилсанг, у ҳолда сен учун жаннатдан бошқа мукофотга рози бўлмайман”, –дейди” (Имом Ибн Можа ривояти).\nБалиқчи тумани «Қақирчек» масжиди имом-хатиби Акромов Ойбек


Xurshid Davron. Samarqandda bir kun - Уч илдиз\nXurshid Davron. Samarqandda bir kun\n23 июлда ташкил этилиши мўлжалланган маданий-маърифий тадбирга таклиф этилганим учун бир кун олдин саҳарда «Афросиёб» тезюрар поездга чиқиб Самарқандга отландим.\nMuallif Adib: YANGILIKLAR 25.07.2016 izoh yo’q\nНиятим тадбирдан олдин туғилган қишлоғимга бориб, ота-онам мозорларини зиёрат қилиш, опа-ю синглим, ака-укаларим ва жиянларим билан дийдорлашиш эди.\n■ Қишлоқда опамнинг хонадонида тунагач, эртаси куни, Самарқанд темир йўл вокзалида пойтахтдан келган меҳмонларга қўшилиб, таниқли журналист Фармон Тошев раҳбарлигида вилоятнинг Нуробод туманида жойлашган Ҳазрати Довуд (а.с.) зиёратгоҳи томон йўлга тушдик. Бу кўҳна манзилда кейинги йилларда амалга оширилган кенг кўламдаги қурилиш-бунёдкорлик, ободончилик ишларини кўриб кўнглим яйради. Зеро, мен ўзим бир пайтлар зиёратгоҳда кўрган манзарам билан унинг бугунги кўриниши ўртасида ер билан осмончалик фарқ бор эди.\nҲазрати Довуд (а.с.) ғори жойлашган қоя пойидаги янги тикланган айвонда вилоят ҳокими Зоир Тоирович Мирзаев ва зиёратгоҳ мутасаддилари билан қисқача суҳбат бўлиб ўтди. Бизга берилган маълумотномага кўра, 2015 йил сентябр ойидан бошлаб то бугунги кунга қадар зиёратгохда вилоят ҳокимлигининг ташаббуси билан катта ҳажмдаги қурилиш-бунёдкорлик, ободонлаштириш ишлари олиб борилмоқда.\nСамарқанд — Қарши магистрал йўлидан Ҳазрати Довуд зиёратгоҳига олиб борувчи 6 километр йўл текисланиб, янгиланмоқда. Айни пайтгача зиёратгоҳ ҳудудидаги ички йўлнинг 650 метрига асфальт ёткизилибди. Оқсой қишлоғидан зиёратгоҳгача бўлган йўлнинг қарийб 2 километри ҳам яп-янги тус олибди. Зиёратгоҳга яқин жойда 200 автомобилга мўлжалланган машина қўйиш майдони қурилмоқда.\nЗиёратгохдан тоғ тепасидаги ғорга кўтариладиган 1300 дан ортиқ зина 3 метрга кенгайтирилиб, замонавий ва қулай тарзда қурилибди, перилалар ўрнатилибди. Ҳар 100 та зинадан кейин зиёратчилар дам олишига мўлжалланган ўриндиқлар ўрнатилибди ва чанқовбости ичимликлар сотиладиган чиройли дўкончалар қад кўтарибди.\nҲазрати Довуд зиёратгоҳини айланиб, хушманзара ва сўлим дам олиш маскани ҳудудида зиёратчиларнинг дам олиб, мароқли ҳордиқ чиқаришлари учун тадбиркорлар томонидан чиройли кўринишга эга бўлган айвонлар, нонвойхона, 8 та дўкон, 2 та маиший хизмат кўрсатиш нуқтаси, салқин ичимликлар ва ширинликлар, рўзгор буюмлари, совғалар сотиладиган 14 та дўконлар курилганини кўрдик.\n– Бу йил 3000 дан зиёд арча, қарағай, каштан, тут ва бошқа манзарали дарахт, кўплаб гул кўчатлари экдик, – дейди Ҳазрат Довуд зиёртгоҳи мудири Фозил Давронов. – 5 гектарга яқин майдонда зиёратчиларга қулайлик яратиш мақсадида стол ва ўриндиқларга эга 50 та ёзги айвон, 200 та чорпоя қурилди.\nОлисдан келган зиёратчилар 2 ва 3 ўринли коттежларда жойлашишлари мумкин. 40 ўринли уч қаватли меҳмонхона қурилиши тугалланяпти. Унинг биринчи қаватида гўзаллик салони, дўконлар, бошқа маданий-маиший хизмат нуқталари жойлашади. Иккинчи қаватда меҳмонлар ва зиёратчиларга миллий ва европа таомлари билан ресторан хизмат кўрсатади. Учинчи қават – меҳмонхона. Унинг чордоғидан спорт зали сифатида фойдаланиш мўлжалланмоқда.\nҲудуднинг тоза-озодалигини сақлаш, орасталигини таъминлаш мақсадида 600 метрли зинали йўлак ва 600 метрли доимо мусаффо, тоза булоқ суви оқиб турадиган бетон канал қурилди. Зиёратгоҳ ҳудудидаги барча савдо-маиший хизмат кўрсатувчи нуқталар, аҳоли дам оладиган манзилларга 1,5 километр юқоридаги тоғдаги булоқлардан тоза ичимлик суви тортиб келинди. 700 метрлик масофага канализация кувурлари ётқизилиб, 200 метр куб ҳажмга эга бўлган чиқинди тўпланадиган иншоот қурилди.\nЗиёратгоҳ ҳудудига 600 тупдан ортиқ турли хилдаги арча, каштан, қайрағоч, тут, гилос, ўрик ва бошқа турдаги мевали ҳамда манзарали дарахт кўчатлари экилди. Ҳудудга экилган 10.000 тупдан ортиқ турли турфа рангдаги анвойи гул ва райҳонлар унинг чиройига янада чирой бахш этган.\nЗиёратгоҳнинг шундоққина юқорисидаги тоғ тепасида зиёратчиларни ўзига оҳанграбодек жалб этадиган, Ҳазрати Довуд номи билан аталадиган ғор мавжуд. Ғорда Ҳазрати Довуднинг қўл ва оёқ панжаларининг изи қолган, дейишади. Бу ерга келувчи (асосан темирчилар, техника билан боғлиқ касб эгалари) айрим зиёратчиларнинг эътироф этишларича ғор ичида чин ихлос билан қилинган тоат-ибодатдан сўнг барча яхши ниятлар амалга ошаркан.\nЎтган асрнинг 30-йилларида ғорда тадқиқот олиб борган археологларнинг илмий маълумотларига кўра, денгиз сатҳидан 1250 метр баландликда жойлашган ушбу ғор эрамиздан 400-300 миллион йил аввал, дивон геологик даврида, палеозой эрасида рўй берган табиий ҳодисалар туфайли пайдо бўлган.\nҒорга етиб бориш учун 1300 та зинадан юқорига кўтарилиб, сайҳонликка чиқилади ва яна тоғнинг бошқа тарафидаги 200 тадан зиёд зина орқали пастга тушиб, ғорга кирилади.\n■ Шу ўринда Ҳазрати Довуд зиёратгоҳи ҳақида мухтасар маълумот беришни ўринли деб биламан. Энг аввало айтиш лозимки, қадимий Самарқанд заминида бирваракайига бир неча дин вакиллари чин ихлос билан зиёрат қиладиган бир неча мукаддас манзилгохлар мавжуд. Ҳазрати Дониёр мақбараси, Чашмаи Аъюб, Ҳазрати Жиржиз зиёратгоҳи ва Сулаймонтепа шулар жумласидандир.\nНуробод туманидаги Оқтоғ ва ҳазрати Довуд тоғлари ўртасидаги дарада жойлашган Ҳазрати Довуд зиёратгоҳи ҳам шундай қутлуғ масканлардан биридир. Ривоятларга кўра, Зарафшон тоғ тизмасининиг шимолий этагида, денгиз сатҳидан қарийб 1250 метр баландликда жойлашган ғор уч дин вакиллари томонидан Пайғамбар, деб тан олинган Ҳазрати Довуд алайҳиссалом номи билан боғланади.\nҲазрати Довуд алайҳиссалом кўпгина тарихий манбаларга кўра, милоддан аввалги 1035 йилда бугунги Исроил ҳудудидаги Байт-Лаҳем (Вифлием) шаҳрида туғилиб, милоддан аввалги 965 йилда Қуддуси Шариф (Иерусалим) шаҳрида вафот этган тарихий шахсдир. Ўз вақтида бирлашган кучли давлат барпо этиб, қарийб 40 йил унга хукумронлик қилган.\n“Довуд” сўзининг таржимаси “суюкли, севимли” маъносига эга. Ёшлигидан довюраклиги ва дили поклиги туфайли Аллоҳнинг суюкли бандаси ва кейин пайғамбари бўлган.\nУлуғ бобокалонимиз Алишер Мавоий ўзининг “Тарихи анбиё ва ҳукамо” номли илмий асарида қуйидаги ривоятни келтирадилар: “Бир кун муножотда Донуд алайҳиссалом: “Эй худо, сенинг учун қандай яшасам, сенга маъқул бўлади”, деди. “Мени кўпроқ эсла, мен севганларни севгил, одамларга ўзингга лозим кургапингни лозим кўр, узоқда бўлган қардошларингга тегишли бўлган аёллардан қўлингни торт,” деган овоз келди”. Бу ривоят билан ҳазрат бобомиз инсон Аллоҳ Таолога чин дилдан итоат қилса, ҳамиша унинг ёди билан яшаса, охиратини ўйласа, ёмон ишлардан сақланади, ўзидаги ёмон унсур ва иллатлардан қутулишга ҳаракат қилади, деб таъкидлайдилар.\nХIII-асрнинг охири ва ХIV-асрнинг бошларида яшаб ўтган аллома Носируддин Бурҳониддин Рабғузийнинг “Қиссаи Рабғузий“ асарида Ҳазрати Довуд алайҳиссалом ҳақида маълумот берилиб, унда “Довуд пайғамбар бани Исроилдан (яъни Исроил халқидан) эрди. Ўн қариндош эрдилар, оталари Ишюъ (Ийшаа) отлиғ. Довуд барчасидин кичиги эрди”, дейилади.\nАллоҳ Таоло Довуд алайҳиссаломга яна бир қанча фазилатларни ҳам берган эди. Бу ҳақида Қуръони Каримнинг Сод сурасида “Албатта, Биз унга тоғларни бўйсундурдик. Улар у билан кечки пайту эрталаб тасбеҳ айтардилар,” деб қайд қилинади.\nЯратгувчи Тангри Довуд алайҳиссаломга яна темирчилик, совутсозлик ҳунарларини каромат қиладилар. У киши темирчилик илмини мукаммал эгаллаган. Шу сабабли ҳам темирчилар Довуд алайҳиссаломни ўзларининг пири, деб ихлос билан сиғинадилар. Айтилишича Аллоҳ таоло Довуд алайҳиссаломга темирни хамирдек юмшоқ қилиб берган эди. У зот темирни оловга солиб тобламасдан ҳам, болға билан урмасдан ҳам, нимани хохласалар, қўллари билан шуни ясай олар эдилар, дейилади эски китобларнинг бирида.\nҲазрати Довуд аввал бани Исроилга йўлбошчи, сўнгроқ мамлакатга подшоҳлик қилган. Аллоҳ Таоло томонидан Ҳазрати Довудга “Забур” китоби ноил қилинган ва шу тариқа ул зот пайғамбарлик даражасига эришган. Айни бир пайтда Довуд алайҳиссаломга “Забур” билан бирга ғоятда гўзал ва ёқимли куй ҳам юборилади.\nАллоҳ таоло Довуд алайҳиссаломни Қуръони Каримда ўн олти марта зикр килган. У зот ҳақида Бақара, Нисо, Моида, Анъом, Исро, Анбиё, Намл, Саба ва Сод сураларида ояти карималар бор.\nУл зотнинг насаблари Довуд ибн Ийшаа ибн Увайд бўлиб, Яҳузо ибн Яъқуб ибн Исҳоқ ибн Иброҳим бўлиб тугайди. Пайғамбарларнинг насл-насабларини ўрганувчи тарихчи олимларнинг барчалари Довуд алайҳиссаломни Яҳузо ибн Яъқуб авлодидан эканлари ҳақида илмий маълумот берганлар.\nШунингдек, Аллоҳ таоло Довуд алайҳиссаломга қушларни ҳам бўйсундириб қўйган эди. Қушлар ҳам ул зотга қўшилиб, Аллоҳ таолога эртаю кеч тасбеҳ айтардилар.\n■ Шундан сўнг тадбир иштирокчилари Самарқанд шаҳридаги Кўксарой майдонида ташкил қилинган китоб ва газеталар кўргазмасини томоша қилиб, рассом ва ҳунармандларнинг ижод маҳсулидан баҳраманд бўлдилар. Шоирлар йиғилганларга ўз шеърларини ўқиб бердилар.\nТадбир доирасида самарқандлик ижодкорларнинг яқинда нашрдан чиққан китоблари тақдимоти бўлиб ўтди. Мен ҳам таниқли тарихчи олим, тадқиқодчи Комилхон Каттаевнинг ўрта аср қўлёзмалари каталогини тайёрлаб, нашрдан чиқарганлигининг аҳамияти ҳақида қисқача сўз айтдим. Шунингдек, Зулфия Мўминова самарқандлик ижодкор Жумагул Сувонованинг янги шеърий тўплами ( бу китобдан олинган шеърлар билан сайтимизнинг мана бу саҳифасида танишинг), Ўктам Мирзаёр эса журналист Исомиддин Пўлатовнинг мақолалардан иборат китоби ҳақида ҳам илиқ фикрлар билдирилди.\n■ Тошкентдан келган ижодкорлар Самарқанд шаҳридан 22 чақирим узоқлиқдаги қадимий Хартанг қишлоғи (Пайариқ тумани ҳудуди) яқинидаги Имом Ал-Бухорий ёдгорлик мажмуида бўлиб, улуғ муҳаддис қабрини зиёрат қилдилар.\nБугунги кунда Ал-Бухорийнинг қуйидаги китоблари маълум:\n1. «Ал-жомеъ ас-саҳиҳ» (Ишонарли тўплам)\n2. «Ат-тарих ал-кабир» (Катта тарих).\n3. «Ат-тарих ас-сағир» (Кичик тарих).\n4. «Аз-зуаъфа ас-соғир» (ҳадиснинг заифлари ҳақида кичик китоб).\n5. «Ал-куно» (Фақат лақаблари маълум ривоятчилар ҳақида китоб).\n6. «Ал-адаб ал-муфрад» (Алоҳида одоб хусусида китоб).\n7. «Ал-ироату халфал-имом» (Имомга ибтидо қилган кишининг қироати ҳақида)\n8. «Рафъул-ядайний фис-солати» (Намозда икки қўлини кўтармоқ ҳақида).\n9. «Халу афъолул-ибади» (Бандаларнинг феълларини яратмоқ).\n10. «Ат-тарих ал-авсат» (Ўртача тарих).\n11. «Аз-зуъафо ал-кабир» (Ҳадиснинг заифлари ҳақида катта китоб).\n12. «Ат-тафсир ал-кабир» (Катта тафсир).\n13 «Биррул-волидайни» (Ота-онага яхшилик қилмоқ ҳақида).\n14, «Ал-жомеъ ал-кабир» (Катта тўплам).\n15 , «Ал-муснад ал-кабир» (Катта муснад).\n16.«Китобул-ашриба» (Ичимликлар китоби).\n17. «Китобул-иба» (Холис ҳадя китоб).\n18. «Асомис-саоба» (Саҳобаларнинг исмлари).\n19. «Китобул-вудон» (Ҳадислари ягоналар ҳақида Улар фақатгина бир донадан ҳадис ривоят қилган саҳобалардурлар).\n20. «Китобул-мабсут» (Илмда кенгайиш ва камолат китоби).\n21 «Китобул-илал» (Ривоятнинг иллатлари китоби).\n22 «Китобул-фавоид» (Фойдалар китоби).\n23. «Сунанул-фуао» (Фаиларнинг тарбиатлари).\n24. «Қозояс-саобати ват-тобиън» (Саҳоба ва тобиъинларнинг ҳукмлари).\nУшбу ўн икки китобни «Ал-жомеъ ас-саҳиҳ» китоби яралгунча сақлаб қолдирган эдилар. Аммо ҳозир уларнинг нусхалари йўқ.\nБу улуғ зотнинг Самарқандда дафн этилишининг тарихига келсак, ривоятларга кўра,Имом ал-Бухорий билан Бухоро амири Холид ибн Аҳмад аз-Зуҳалий ўртасида зиддият вужудга келди. У бутун Хуросонда ҳукм сурган тоҳирийлар давлати томонидан қўйилган Бухоронинг мутаваллийси эди. Бир куни амир буюк муҳаддисга одам юбориб «Менга «Ас-саҳиҳ» билан «Ат-тарих» китобларини келтириб, ўқиб берсин, ҳамда ўзи қасрга доимий турадиган бўлиб келсин-да, менга, авлодларимга ва бутун оиламга дарс берсин» дея буйруқ қилади. Ушбу буйруқни ал-Бухорий рад этади.\nУ амир элчисига «Илмга келинади, лекин унинг ўзи келмайди», — деб жавоб бериб юборади.\nТарихчи Бакр ибн Мунир ал-Бухорийнинг элчига айтган жавобини шундай баён қилади: «Унга (амирга) айтгин! Мен илмни хор қилиб, султонларнинг эшикларига китоб кўтариб олиб бормайман. Башарти унга илмдан бирор нарса керак бўлиб қолган бўлса, масжидимизга ёки уйимга келсин. Агар шу гапларим ажаблантирмаса, сен султонсан, майли, мени илм мажлисидан маън қила қол. Тоинки қиёмат куни Аллоҳнинг ҳузурида мен учун узр бўлсин. Мен илмни бекитмайман. Уни ҳаммага баробар ўргатаман. Яъни махсус дарс берсам, илмни яширган ҳисобланаман», — дейдилар.\nЮборган элчисидан бу кутилмаган хабарни эшитгач, амир ғазабланади. Халқнинг кўз ўнгида гўёки бу ёмонликни ўзи қилган бўлиб кўринишни ҳоҳламасдан, балки бу ғаразни бошқалар томомидан амалга оширишни истаб, бир диний кенгаш жамоасини тузади.\nОқибатда Ал-Бухорий Бухорони ташлаб чиқиб кетди. Имом Ал-Бухорий кетишларида, дастлаб бобоси Муғира туғилган Байканд (ҳозирги Қоракўл туманидаги Пойкент) қишлоғига боради. Бироз вақтдан кейин эса Самарқанд шаҳридан 22 чақирим узоқлиқдаги Хартанг қишлоғи (ҳозирги Пайариқ тумани)га келиб қўним топади.\nИмом Бухорий шу ердаги шогирдининг хонадонига келиб тушади. Аммо, йўл азоби ўз ишини қилган эди. У оғир касал бўлишига қарамай илм билан шуғулланади Унинг беморлигидан хабар топган Самарқанд ҳокими одам юбориб уни даволатмоқчи бўлади. Аммо унга ҳам рад жавобини беради. Тарихчи Ибн Абдул-Жаббор «Бир кун кечаси эшитиб қолдим: Имом ал Бухорий тундаги намоздан фориғ бўлганларидан кейин шундай дуо қилдилар: «Эй, бор худоё, ер юзи қанча кенг бўлмасин, у менга торлик килди. Энди менинг жонимни ўзингга олғил» деб ёзиб қолдирган.\nБетоб аҳволда бўлсалар ҳам, боришга рози бўлдилар-да, йўлга отланишга тайёрланиб, маҳсиларини кийдилар ва саллани ўраб, отга миниш учун йигирма қадамлар чамаси юрдилар, мен у кишининг қўлтиқларидан суяб олгандим. Шу пайт айтдиларки: «Дармоним қолмади, ўз ҳолимга қўйинглар». Биз секин авайлаб ўтқазиб қўйдик. Айтишларича, сўзларининг орасида каромат қилиб, менинг тупроғим шу ерга ўхшайди, яъни шу ерга дафн қилинсам керак», — дедилар. Сўнгра кўп дуо қилдилар. Кейин чалқанча ётиб жон бердилар. Шунда у кишидан кўп тер оқиб кетди. Ва бизга тайинлаган эрдиларки: икки-уч қават, бор бўйимча (бошимдан оёғимгача) кафан кийдиринглар. Лекин унда амис (кўйлак) ва амома (салла) бўлмасин! Ибн Жаброил айтадики: — «Худди. айтгандай кафанлаб, жанозасини ўқидик. Қабрга кўмилгач, ушбу тупроқдан ёқимли ҳид тарқалди. Ва у бир неча кун давом этди. Кўплаб одамлар келиб, қабр тупроғидан олиб кета бошладилар. Устига ёғочдан панжарасимон қилиб маҳкамлаганимизгача давом этиб тураверди». Айтишларича, мазкур хушбўй тупроқда шифобахшлик хусусияти ҳам бўлган экан.\nИбни Абий Ҳотимнинг ривоятича: «Ибнус-Субкий зиёда қилиб, шуни айтадики: «Қабр устидан узун-узун оқ устунлар, осмонга туташиб турди. Буни кўрганлар ҳайрон бўлишар ва ажабланишар эди. Бунинг хабари ҳамма ёққа тарқалиб, Имом ал-Бухорийнинг мухолифларига ҳам етиб борди. Улардан айримлари қабр бошида қилган қилмишларига тавба тазарру қилишди: «Афсус, биз Аллоҳнинг ҳақиқий баидасини танимаган эканмиз», — деб кўп тавбалар қилишди.\nМуҳиб ибн Сулайм айтганидек, зоти шарифминг вафоти 256 (870-м) йил (шанба, рўза ҳайити кечасида, 13 куни кам 62 ёшда бўлиб, кундузи пешин намозидан кейин қабрга қўйилади.\nИмом ал-Бухорий дафн этилган Пайариқ тумани Хартанг қишлоғидаги қабристон мусулмон аҳлининг энг табаррук ва азиз зиёратгоҳларидан бўлиб келган. XVI асрда Имом ал-Бухорий қабри устига мўъжазгина мақбара, ёнига масжид қурилиб, ҳовлисига бир неча туп чинор экилган, Лекин собиқ шўро тузуми даврида бу маскан қаровсиз қолган. (Бу хусусда «Бу воқеа 1956 йилда бўлган эди» эссе-мақоламни мана бу саҳифада ўқишингиз мумкин). Ўзбекистон Республикаси Вазирлар Маҳкамасининг 1997 йил 29 апрелдаги «Имом ал-Бухорий таваллудининг ҳижрий-қамарий тақвим бўйича 1225 йиллигини нишонлаш тўғрисида»ги Қарори асосида алломанинг мақбараси ўрнида махсус ёдгорлик мажмуи барпо этилди. Бу ёдгорлик мажмуи Ўзбекистон Республикаси Президенти Ислом Каримов раҳбарлигида яратилган лойиҳа асосида Самарқанд, Бухоро, Хива, Тошкент, Андижон, Наманган, Қўқон ва Шаҳрисабз халқ усталари томонидан 1998 йилда қурилди.\nМажмуа, авваламбор, зиёратгоҳ, муқаддас қадамжо, сўнг кундалик, жума, ҳайит намозлари ўқиладиган жой вазифасини ўтайди. Бу ерда ҳадис илмини ўрганиш ва бошқа маърифий ишларни амалга ошириш ҳам кўзланган. Ёдгорлик мажмуининг бош режасини тузишда анъанавий миллий меъморий ечимлар (пештоқ, равоқ, гумбаз, айвон ва бошқалар) асосида барпо этилган бинолар (мақбара, масжид, маъмурий ва бошқа иншоотлар) нинг ҳовли атрофида шаклланиши кўзда тутилган. Мажмуа олдидаги маьмурий бинонинг бош тарзи жанубга қараган. Ёдгорликка учта пештоқли, ўймакор эшикли дарвозахоналар орқали кирилади. Асосий дарвозахонанинг олди ва ҳовли томонидан анъанавий услубда маҳобатли пештоқ ишланган. Миёнсарой мовий гумбаз билан ёпилган. Олд пештоқнинг икки тарафида моҳирлик билан ишланган кошинлар орасига араб ва лотин алифболарида ёдгорликниш қурилиши ҳақида маълумот берадиган лавҳа ўрнатилган. Икки қанотига нисбатан кичик пештоқли дарвозахоналар бинонинг мутаносиб равишда яхлитлигини сақлаган ҳолда унга ўзига мос салобат бахш этади. Катта дарвозахонанинг ўнг тарафида маъмурий ва бошқа ёрдамчи хоналар қурилган Бош йўлнинг чап тарафида масжид ва қадимнй чинорлар ҳамда ҳовуз сақланиб қолган. Ҳовли саҳнидаги йўлаклар чорси шаклидаги оҳактош ғиштлар билан қопланган.\nМақбара девори зангори, ҳаво ранг ва оқ сирли кесма кошинлар, мармар, оникс ва гранит тошлар билан қопланган. Кошинлар гириҳ шаклида терилиб, орасида безакка уйғунлаштириб арабча хатда ҳадислар битилган. Мақбара сатҳини безашда бир-бирига ўхшаш шакллардан моҳирлик билан фойдаланилган. Ички безагида ганчкорлик, бўяма нақш ва турли рангдаги кошинкори нақшлар қўшилиб, уйғунлашиб кетган. Ташқи гумбаз Амир Темур мақбараси гумбазига ўхшаш — қобирғалидир. Гумбазнинг ичи доира шаклида бўлиб, ранг-баранг, сержило нақшлар бипан бсзатилган. Мақбара марказига оқиш-кўк шаффоф оникс тошдан ишланган сағана ўрнатилган. Мақбаранинг ўнг томонидаги эшикдан зина орқали мақбаранинг остки қаватига — даҳмага тушилади. Юқори қаватдаги сағананинг айнан остида Имом ал-Бухорий жасадлари қўйилган қабр мармартош билан қопланган.\nҲовлининг чап томонида масжид жойлашган. Хонақоҳ ва пешайвонда 1500 га яқин киши намоз ўқиши мумкин. Ҳовлининг ўнг қанотида ҳам пештоқли ва миёнсаройли бино бор. Миёнсарой гумбази ҳам бошқа гумбазлар билан бир хил шаклда ва ўлчамда қурилган. Бу бинода кутубхона, илмий ходимлар хонаси ва бошқа юмушларга мўлжалланган хоналар мавжуд. Кутубхонада Қуръони Каримнинг ноёб қўлёзмалари, турли нашрлари, Имом ал-Бухорий асарларининг нашрлари ва бошқа китоблар бор. Мажмуа тўрида — мақбаранинг орқа тарафида ҳадис илмини ўрганишга мўлжалланган ўқув маркази «Дорул ҳадис» биноси жойлашган.\nБухорийнинг бой маънавий меросини чуқур ўрганиш ва кенг тарғиб қилиш мақсадида юртбошимиз ташаббуси билан Имом ал-Бухорий халқаро жамғармаси (1998 йил) тузилди.\n■ Тадбирнинг тантанали қисми Жомбой тумани Бешбола мажмуасида бўлиб ўтди. Дастлаб журналистлар ўртасида футбол, волейбол, шахмат, шашка, стол тенниси, бадминтон бўйича мусобақалар ўтказилди. Унинг ғолиблари эсдалик совғалари билан тақдирландилар.\nУчрашувда Тошкентдан ташриф буюрган таниқли ижодкорлар ва журналистика соҳасининг мураббийлари Абдусаид Кўчимов, Сайди Умиров, камина (Хуршид Даврон) сўзга чиқиб, Самарқандда ижод аҳлига кўрсатилаётган эътибордан катта таассурот олганликларини уқтиришди.\n■ Яна бир карра мазкур тадбирни ташкил этган вилоят ҳокимлигига барча ҳамроҳларим номидан катта миннатдорчилик билдираман. Бундай тадбирлар юртимизда амалга оширилаётган ободончилик ишлари билан яқиндан танишишга имкон беради.\nМанба: «Зарафшон» газетаси, журналист Тошпўлат Раҳматуллаев блоги ва Самарқанд давлат музей-қўриқхонаси ноширлик бўлими тайёрлаган «Ҳазрати Довуд (а.с.) зиёратгоҳи», «Самарқанднинг тарихий обидалари ва музейлари» тўпламларидан фойдаландик.\nNext story Фанлар академиясининг Тарих институти ЎзМУда қайтадан ташкил этилади\nPrevious story Мафтунингман, Самарқанд!


Ва алайкум ассалом. Бу масалада турли ривоятлар нақл қилинган. Мисол учун, Бухорий ва Муслим ривоят қилишича, Бароъ ибн Озиб розияллоҳу анҳу Расулуллоҳ соллаллоҳу алайҳи ва салламни қизил либосда кўрган экан.\nИмом Бухорийнинг “Саҳиҳ” тўпламида “Қизил рангдаги либос кийиш” боби бор. Термизийнинг “Сунан” китобида эса, “Эркаклар учун қизил рангдаги либос кийиш жоизлиги ҳақида келган хабарлар” боби мавжуд.\nНасоий Ибн Аббос розияллоҳу анҳудан саҳиҳ санад билан нақл қилинишича, Набий соллаллоҳу алайҳи ва саллам: “Мен қизил либосдан, тилло узукдан ва рукуда қироат қилишдан қайтарилдим”, деганлар.\nБу бобда сиртдан бир-бирига зид ривоятлар мавжудлиги учун уламолар томонидан турли қавллар айтилган. Жумладан, ҳофиз Ибн Ҳажар “Фатҳул борий”да зийнат ва шуҳрат учун қизил рангдаги либос кийиш макруҳ экани, уйда ё хизматда бўлса, бунинг жоизлиги ҳақидаги қавлни рожиҳ (тўғри, маъқул) санаган. Асқалоний бу қавлни Ибн Аббос ва Молик ибн Анасга нисбат берган.\nҲанафий, Моликий ва Шофеий мазҳабига кўра эркаклар учун қизил ва қизғиш кийимларни кийиш ҳечқандай қайдсиз ва кароҳатсиз мутлақо жоиз ҳисобланади. Тўғри, баъзи китобларимизда қизил рангли кийим кийиш макруҳ дейилган жойлари ҳам учрайди. Макруҳ дейилар экан танзиҳий (енгил) макруҳ назарда тутилмоқда. Аммо, мазҳабимиздаги муҳаққиқ уламоларимиз сўзига кўра қизил, сариқ, қизғиш, сарғиш ва яшил либосларни кийиш кароҳатсиз жоиз саналади. Жумладан, ҳанафий мазҳабида машҳур ва мўътабар бўлган “радду-л-муҳтор” китобининг соҳиби Ибн Обидийн “жомеъу-л-фатово” номли манбадан нақл қилишича, Имом Абу Ҳанифа, Имом Молик ва Имом Шофеийлар муасфар яъни қизғиш рангга бўялган кийимни кийишни жоиз деганлар.\nДемак, қизил рангдаги кийимларни кийиш жоиз, ҳаром эмас. Аммо киймаслик афзал. Унинг ўрнига оқ ва яшил рангли либосларни танлаган маъқул. Валлоҳу аълам!


Бобомурод Абдуллаев адвокатидан нега воз кечди? « Ўзбекистон Халқ Ҳаракати\nБобомурод Абдуллаев адвокатидан нега воз кечди?\n28 December 2017 - 11:48\nАйрим кузатувчилар назарида, журналист Бобомурод Абдуллаевнинг иши Президент Шавкат Мирзиёев ва ҳуқуқ-тартибот тизимлари ўртасидаги тарангликдан далолат беради. Таниқли адвокат Сергей Маёров ҳимоясидан воз кечган журналист ўз айбига тўлиқ иқрорлигини билдирмоқда. Аввалроқ у билан ҳибсхонада кўришган адвокат Абдуллаев қисман айбини тан олгани ҳақида айтган эди. Фаолларга кўра, ҳуқуқ-тартибот идораларининг тазйиқ усули жамоатчиликда очиқ қораланаётган бир пайтда ҳам ҳибс таҳдидлари давом этмоқда.\nБобомурод Абдуллаев мамлакатда ҳокимият янгиланишидан сўнг эски тузум даврида мухолифларга қарши мунтазам ишлатиб келинган айбловлар билан ҳибсга олинган илк фаоллардан бири бўлди. Сентябр ойидан буён Миллий хавфсизлик хизмати ҳибсхонасида қолаётган журналист давлатга қарши фитнада, ҳукуматни куч билан ағдаришга уринишда айбланмоқда.\nБу иш юзасидан тақдим этилган далилларда ҳозирча Абдуллаевнинг Усмон Ҳақназаров тахаллуси остида мақолалар ёзганидан бошқа маълумот йўқ.\nҲибсга олиниши ортидан узоқ вақтгача бедарак қолган журналистнинг иши билан ноябр ойидан бери адвокат Сергей Маёров шуғулланаётган эди. Унинг Абдуллаев билан кўришиши осон кечмади, аризалари жавобсиз қолган Маёров охир-оқибат Ўзбекистон президентига мурожаат билан чиққан, шундан сўнг 14-декабрда Абдуллаев билан учрашишга муваффақ бўлган эди.\n26-декабр куни эса адвокат Маёров Абдуллаевнинг ишини юритаётган терговчи чақирувига кўра МХХга борган. Бобомурод Абдуллаев билан ўтган учрашувда журналист Сергей Маёров ҳимоясидан воз кечишини маълум қилган. Бунга ўтган галги учрашув ҳақида ҳуқуқ ҳимоячиси Сурат Икромов тарқатган хабар сабаб қилиб кўрсатилган.\nМаёров ва Икромов ҳамкорлигида тарқатилган бу хабар Абдуллаевнинг қисман ўз айбига иқрорлик билдираётгани ҳақида эди. Сўнгги учрашувда Абдуллаев ўз айбига тўлиқ иқрор эканлигини ҳам билдирган.\nБу учрашув тафсилотлари ҳақида ҳам Сурат Икромов жамоатчиликка маълумотлар тақдим этди, ҳуқуқ ҳимоячиси Бобомуродга қаттиқ босим кўрсатилган деб ҳисоблайди.\n“Аввалги берилган хабарда бирор хатолик йўқ, ўша куни Маёров Абдуллаев билан ўтган учрашувидан сўнг бизнинг офисга келди. Нима бўлганини гапириб берди, биз шуни ёзиб тарқатдик, у ерда бирор нотўғри нарсани ўзи йўқ, қисман иқрорлик дейилганида ҳам. Гап шундаки, бу сафар Бобомурод мутлақо бошқача гаплар айта бошлаган. Масалан, Муҳаммад Солиҳ ҳақида мени ёзишга мажбур қилди, топшириқ ёки кўрсатма берди эмас деган. У мутлақо бошқа жойда яшаса, қандай қилиб уни мажбур қилади. Хуллас, улар иш тафсилотлари ҳеч қаёққа чиқмаслиги учун Маёровдан воз кечишмоқчи, Бобомуродни ҳам шунга мажбур этишган. Мен Бобомуродга қаттиқ босим бўлган, қўрқитишган ёки чиқариб юборамиз деган ваъдалар беришган, деб ҳисоблайман” – дейди Сурат Икромов.\nМХХ юритаётган бу иш бўйича ҳозиргача Бобомурод Абдуллаевдан ташқари яна тўрт киши ҳибсга олинган, аксарияти журналист, ижодкорлар. Октябр ойида ҳибсга олинган таниқли блогер Ҳаётхон Насриддинов ҳақида ҳамон бирор маълумот йўқ, шунингдек, иш юзасидан ҳибсда қолаётган бошқа шахслар ҳақида ҳам.\nМахфий тарзда юритилаётган фитна айбловининг асосий иштирокчилари журналистлардан, таниқли мухолифлардан иборат эканлиги Мирзиёев даврида ҳам мухолифларга қарши тазйиқлар давом этишидан дарак сифатида қабул қилинмоқда.\nПрезидент Мирзиёевнинг сўнгги баёнотлари, МХХ ва ҳуқуқ-тартибот тизимларининг таҳдид, тазйиқларга асосланган иш услубини танқид қилиши, айниқса, ҳуқуқ ҳимоячиларида умид уйғотган.\nАдолатли ва очиқ жамият ҳақидаги баёнотлар ортидан танқидий чиқишлари, мухолифлиги билан танилган журналистлар давлатга қарши ҳаракатда айбланиб қамоққа олинаётгани президент баёнотлари ва ҳуқуқ-тартибот тизимлари ўртасидаги зиддиятларни очиқлай бошлаган.\n“Қинғирлик, адолацизлик давом этяпти, айниқса, МХХда. Қамалган одамларга ҳатто ҳукм ҳам беришмаган, аслида ҳар қандай одамга қамалганидан кейин ҳукм тақдим этилиши керак. Нима қилсанг қил, қаёққа борсанг бор, президентни гапи бизга бир тийин, қабилидаги саботаж кетяпти. Мана ҳозирги бўлаётган воқеада ҳам МХХ президентнинг охирги қарорларига очиқ қарши. Бу иш бўйича фақат Бобомурод билан нисбатан алоқа борлигини биламан, қолганларнинг тақдири номаълум. Айбловнинг ўзи ҳам мавҳум, нималар бўлаяпти, Маёров иш билан танишганида эҳтимол нимадир дейиши мумкин эди, назаримда уни айнан шунинг учун ишдан четлатишди”, – дейди Икромов.\nБобомурод Абдуллаев сентабр ойининг охирида ҳибсга олинган эди. ММХнинг дастлабки айблов хулосасида Усмон Ҳақаназаров тахаллуси остида мақолалар ёзган Абдуллаев мухолифатдаги Ўзбекистон Халқ ҳаракати раиси Муҳаммад Солиҳ кўрсатмасига кўра ишлагани, гуруҳ ғалаёнлар йўли билан Ўзбекистонда ҳокимиятни эгаллашни мақсад қилгани таъкидланади.


Defender, G-Class ва Jeep Wrangler ўзаро арқон тортишди (видео) - Zamin.uz\nDefender, G-Class ва Jeep Wrangler ўзаро арқон тортишди (видео)\nYouTube’даги Carwow канали блогерлари янги Land Rover Defender, Mercedes-Benz G-Class ва Jeep Wrangler Rubicon моделларининг юк тортиш қобилиятини синаб кўрди. Учта дуэл натижасига кўра, йўлтанламаслар орасидаги энг кучли модель аниқланди, деб хабар беради Motor.\nJeep Wrangler Rubicon’нинг рақибларидан фарқи — бензин двигатель, роми ва лой йўлларга мўлжалланган BFGoodrich «покришка»лари. Капоти остидан эса 270 от кучига эга (айланувчи моментлари сони 400 Нм) 2.0 литрли «турботўртлик» ўрин олган. Америка йўлтанламасининг дифференсиалларни механик блокловчи тизими мавжуд бўлиб, унинг оғирлиги — 2 минг килограмм.\nЯнги Land Rover Defender Д240’га эса 240 от кучига (430 Нм) эга 2.0 литрли Ингениум турбодизели ўрнатилган. Британия йўлтанламаси Jeep’дан кўра 400 килограммга оғирроқ, айланувчи моментлар узатмасига эса электроника «ҳавас қилади». Бундан ташқари, Land Rover’га оддий йўлларга мўлжалланган шиналар «кийгизилган».\nУчта модель орасида энг оғири ҳисобланган Mercedes-Benz Г 350 д (2,5 тонна) капоти остида 286 от кучи ва 600 Нм айланувчи моментни тақдим этишга қодир 2.9 литрли турбодизель жойлашган; барча учта дифференсиаллни мажбурий блоклаш функцияси бор. Mercedes-Benz заводда ўрнатилган оддий покришкаларида иштирок этган.\nЯнгиликлар » Авто » Defender, G-Class ва Jeep Wrangler ўзаро арқон тортишди (видео)


Помпео январь ойи охирида Украинага келади, унинг Ўзбекистонга қачон келиши номаълум\nЎзбекистон 11:48 / 23.01.2020 8045\nАҚШ Давлат департаменти раҳбари Майкл Помпео 31 январь куни Украинага ташриф буюради. Бу ҳақда департаментдаги манбага асосланган ҳолда BuzzFeed нашри хабар тарқатган.\nМаълум қилинишича, ташриф давомида Помпео Украина президенти Владимир Зеленский билан учрашишни режалаштирган. Қайд этилишича, бу Дональд Трампга қарши импичмент жараёни бошланганидан буён АҚШ президенти маъмурияти вакилининг Украина президенти билан илк учрашуви бўлади.\nПомеонинг ўзи ҳам Bloomberg TV учун берган интервьюсида яқин вақтлар ичида Украинага ташриф буюриши ҳақидаги маълумотни тасдиқлаган.\n«Ҳа, мен у ерга боришга (Украина) отланганман. Мен буни аввалроққа режалаштиргандим. Аммо Яқин Шарқда муаммолар чиқди ва бу билан шуғулланишимга тўғри келди. Гарчи бу муаммолар тўла ҳал қилинмаган ва олдинда ҳали иш кўп бўлсада, мен тез орада Украинага боришни мўлжалламоқдаман», деган у.\nАҚШ Давлат котиби «Украина Европанинг шарқий чеккасида, демократия ва тирания ўртасида жойлашгани»ни қайд этган. Унинг айтишича, АҚШ ушбу давлат суверенитети хавфсизлигини таъминлаш учун ёрдам кўрсатишда масъулиятни зиммасига олган.\n«Биз ҳаммаёқда демократия билан шуғулланамиз. Улар АҚШнинг йирик савдо ҳамкорлари, Америка Украинада қатор манфаатларга эга.\nБиз уларга ҳимоялана олиши учун қуроллар етказиб берамиз. Биз украинларнинг янги етакчисини - Владимир Зеленскийнинг коррупция йўқотилиши ва демократия мустаҳкамланишига қаратилган саъй-ҳаракатларини қўллаб-қувватлаймиз», дея қўшимча қилган Помпео.\nОАВ маълумотига кўра, АҚШ расмийси Киевга келишидан олдин 29-30 январь кунларида Лондонда бўлади, Беларусь ТИВ расмийси хабарига кўра, у Украинадан кейин 1 февраль куни Минскка ташриф буюради.\nЭслатиб ўтамиз, Помпео Шарқий Европа ва Марказий Осиё бўйлаб турнеси доирасида 5-6 январь кунларида Тошкентга ташриф буюришни режалаштирганди, аммо Яқин Шарқда Эрон билан юз берган можаролар туфайли бу ташриф номаълум муддатга қолдирилганди. Ҳозирча унинг Ўзбекистонга қачон келиши ҳақида маълумот йўқ.


Сиёсий жараёнларга тайёрмиз! | "Адолат" СДП\nСиёсий жараёнларга тайёрмиз!\nМаълумки, жорий йилнинг 20 сентябрь куни Марказий сайлов комиссияси томонидан Олий Мажлис Қонунчилик палатаси ҳамда маҳаллий Кенгашларга сайлов ўтказиш бўйича сайлов кампанияси бошланганлиги ҳақида эълон қилинган эди. Мазкур жараёнлар ҳар битта сиёсий партия олдига муҳим вазифаларни қўяди. Айниқса, аввалги йиллардаги сайлов жараёнларидан фарқли ўлароқ, бу йилги сиёсий жараён аниқ низом ва қатъий тартиб асосида ўтказилиши белгиланмоқда. Ушбу ўринда янги қабул қилинган Сайлов Кодекси ва унинг нормалари асосий ҳужжат бўлиб хизмат қилади.\nМамлакат ҳаётидаги муҳим жараён ҳисобланмиш мазкур сайловга тайёргарлик ишлари Ўзбекистон “Адолат” СДП Сирдарё вилоят Кенгаши томонидан ҳам бошлаб юборилган. Бугунги кунда сайлов жараёнларини муносиб ўтказиш учун вилоят партия ташкилоти жадаллик асосида фаолият юритмоқда. Албатта, бу борада партиявий позиция асосида ишларни ташкил этишга алоҳида аҳамият қаратилган. Хусусан, Ўзбекистон “Адолат” социал-демократик партияси тенглик, бирдамлик тамойилларига амал қилиб, жамиятда адолатлилик принципларини илгари суради. Жойларда ўтказилаётган тарғибот-ташвиқот ишларида айнан мана шу жиҳатлар эътироф этилиб, партиявий ғоялар илгари сурилмоқда.\nСайловда қатнашиши лозим бўлган барча фуқароларга бу бўйича тушунтириш ишлари олиб борилмоқдаки, илгари сураётган ғоя ва мақсадларимиз сайловолди дастуримизда акс этади. Шунингдек, келгусида сайланган депутатларимиз орқали сайловолди дастурида кўрсатилган шартлар асосида сайловчилар ишончи қозонилади. Тайёргарлик босқичида энг сара номзодларни кўрсатиш, бевосита сайловчилар ишончига кира оладиган, ишончни оқлаб натижа кўрсата оладиган номзодларни саралаш катта аҳамиятга эга бўлганлиги боис, ушбу ишлар фаолиятимизнинг диққат-эътибор марказида бўлмоқда. Энг асосийси, уларнинг дастур ва режаларини халққа танитиш, ташвиқот ишларини кучайтириш учун ахборот хизмати ишини жадаллаштириш зарурдир. Вилоят партия ташкилоти бу борада ҳам тизимли ишларни йўлга қўймоқда ва шу асосда тезкор тарғибот воситаларидан фойдаланиб, ўз фаолиятини йўлга қўймоқда.\nХулоса қилиб айтганда, демократик жамият белгиларидан бўлмиш сайлов жараёнлари очиқлик, ошкоралик, шаффофлик асосида ташкиллаштирилиши учун барчамиз бирдай тер тўкиб хизмат этишимиз зарур. Юртимизда сўнгги йилларда амалга оширилган ислоҳотлар сарҳисобидан ҳам яхши англашимиз мумкинки, бу йилги сайлов демократик давлатнинг ҳаққонийлигини кўрсатиб берадиган восита бўлишига аминмиз.


UzTrade ташқи савдо майдончаси ишга тушди – Газета.uz\nUzTrade ташқи савдо майдончаси ишга тушди\nUzTrade электрон майдончаси тадбиркорларга ўз маҳсулотларини хорижда сотишга кўмак беради.\n4 май 2016, 20:47 Иқтисодиёт\n3 май куни Тошкентда UzTrade электрон ташқи савдо майдончаси (tradeuzbekistan.com)нинг тақдимоти бўлиб ўтди. Майдонча Ташқи иқтисодий алоқалар, инвестициялар ва савдо вазирлиги томонидан БМТ Тараққиёт дастурининг «Савдони ривожлантиришга кўмаклашиш» лойиҳаси билан ҳамкорликда миллий ишлаб чиқарувчилар маҳсулотларини экспортга йўналтириш мақсадида ишлаб чиқилди.\nТИАИСВ матбуот хизмати хабарига кўра, UzTrade ҳар бир корхона ўз маҳсулотлари тўғрисидаги маълумотларни жойлаштира олувчи саҳифасини очиш имконига эга бўлган Ўзбекистоннинг илк электрон ташқи савдо платформаси ҳисобланади.\nUzTrade корхона ва унинг ҳар бир ходимига харидорлар билан экспорт шартномаси шартларини муҳокама қилиш юзасидан музокаралар юрита оладиган алоҳида кабинетларни тақдим этади.\nЭкспортчилар учун қулайлик яратиш мақсадида UzTrade`да экспорт шартномаси платформасини шакллантириш имкониятлари, шунингдек, ТИАИСВ ва «Ўзтадбиркорэкспорт» АЖ томонидан экспортчиларни ташқи бозорларда ахборот ва маркетинг воситасида қўллаб-қувватлаш йўлга қўйилган.\n«Газета.uz» 2 644\n26.02 Омбудсман парламентга ягона тергов қўмитасини тузишни таклиф этди


Миржалол Қосимов – Мустақил Ўзбекистоннинг дастлабки 10 йиллигидаги энг яхши спортчиси!\nЎзбекистон Миллий олимпия қўмитаси яқинлашиб келаётган Мустақиллигимизнинг 29 йиллиги муносабати билан ажойиб танлов эълон қилганидан хабарингиз бор. Унга кўра, дастлабки 3 ўн йиллик учун энг яхши спортчилар саралаб олинди ва номзодлар рўйхати овоз бериш учун эълон қилинди.\n10-14 август кунлари роппа-роса 5 сутка давом этган дастлабки танловда 1991-2000 йиллардаги энг яхши 5 нафар спортчимиз номи овозга қўйилди. Ушбу вақт орасида 7822 нафар ҳамюртимиз овоз бериш жараёнида қатнашди ва афсонавий футболчимиз Миржалол Қосимов 2644 овоз (34%) билан биринчи ўринни қўлга киритди. Миржалол Қосимовга бу борада машҳур боксчимиз Муҳаммадқодир Абдуллаев номзоди катта рақобат туғдирди. Якунда футболчимиз 1 фоиз фарқ билан устун келди. Батафсил:\nИштирокчилар сони: 7822\n1-ўрин: Миржалол Қосимов – 2644 овоз (34%)\n2-ўрин: Муҳаммадқодир Абдуллаев – 2601 овоз (33%)\n3-ўрин: Артур Григорян – 1005 овоз (13%)\n4-ўрин: Лина Черязова – 948 овоз (12%)\n5-ўрин: Армен Багдасаров – 624 овоз (8%)\nЭртага телеграм каналимизда 2001-2010 йиллар учун энг яхши спортчи номи учун номзодлар эълон қилинади. Ўз навбатида, Миллий олимпия қўмитаси мазкур танловда иштирок этган барча мухлисларга ташаккур айтиб, барчани келгуси дастурларда ҳам фаол иштирок этишга чорлаб қолади.\nМаълумот учун, Миржалол Қўшоқович Қосимов 1970 йил 17 сентябрда Тошкент шаҳрида туғилган. Футбол бўйича ўсмирлар ўртасида жаҳон ва ёшлар ўртасида Европа чемпиони, XII Осиё ўйинлари ғолиби, 4 карра Ўзбекистоннинг энг яхши футболчиси. Ўзбекистон республикасида хизмат кўрсатган спортчи. Футболчилик фаолияти давомида Давлатимиз томонидан муносиб тақдирланган. Жумладан, «Ўзбекистон ифтихори» фахрий унвони, «Шуҳрат» медали, «Фидокорона хизматлари учун» ва «Меҳнат шуҳрати» орденларининг соҳиби. Ҳозирда АГМК клуби бош мураббийи.


Трамп АҚШ президентликка номзодлар рейтингида Ҳиллари Клинтонга деярли етиб олди\n17:36 / 19.08.2015\nАҚШ президентлигига республикачилардан ўз номзодини кўрсатган Дональд Трамп сайловолди рейтингида етакчилик қилаётган Ҳиллари Клинтонга деярли етиб олди. Бу ҳақда CNN телеканали хабар бермоқда.\nИюлда Трамп республикачилар номзодлари ичида биринчи ўринни эгаллаган эди. Айни пайтда у асосий рақиби – демократлар вакили Ҳиллари Клинтондан 6 очкога ортда қолмоқда. Сўровлар якунларига кўра, бир ойгина муқаддам у Ҳиллари Клинтондан 16 очкога қолиб кетаётган эди.\nИюль ойида республикачи сайловчиларнинг 67 фоизи Трамп номзодини қўллаб-қувватлаган бўлса, бугунги кунда уларнинг улуши 79 фоизни ташкил қилди. Трампнинг асосий электоратини (53 фоиз) эркаклар ташкил қилади, уларнинг 53 фоизи оқ танли фуқаролардир.


Сайёҳлар диққатига! Бу ерга кириш қатъий тақиқланади\n18:39 / 12.07.2016\nБугун эътиборингизга у ёки бу сабабларга кўра сайёҳларнинг кириши тақиқланган жойлар хақида маълумот берамиз.\nКеймада-Гранди оролига заҳарли илонларнинг кўплиги сабаб сайёҳларнинг кириши тақиқланган. Орол Бразилия соҳилларидан 35 километр узоқликда жойлашган. Кўринишидан жаннатмонандга ўхшайди, аммо оролга бориш тавсия этилмайди. Чунки бу ерга бориш ҳаётингиз хавф остида қолади, демакдир. Ям-яшил орол заҳарли илонларга тўлиб тошган. Олимларнинг сўзларига қараганда, 0,43 квадрат километрда 4000 илон мавжуд. Энг хавфлиси илоннинг ботропс туридир. Бу илоннинг заҳри бошқа илон заҳарларидан беш баробар кучли экани айтилади. Бу илон чаққан ҳар қандай одам шу заҳоти вафот этади. Мана шуларни инобатга олган Бразилия ҳукумати Кеймада-Гранди оролига сайёҳларнинг боришини тақиқлаган. Халқ бу ерни илонлар ороли деб атайди.\nСюртсей оролига ҳам бориш тақиқланган. 1963 йилда Исландия сувларида сувости вулқонлари қайд қилинди. Вулқон натижасида янги ороллар пайдо бўлди. 2,7 квадрат километрга тенг бу орол турли мамлакат олимларининг диққат эътиборига тушди. Оролга афсоналардаги оловлар ҳукмдори Сурт шарафига Сюртсей номи берилади. Бу ерда илмий ишлар олиб борилаётгани боис сайёҳларнинг кириши мумкин эмас. Орол пайдо бўлганидан бери олимлар бу ерда ўсимликларнинг ўсиши, ҳашоратларнинг пайдо бўлиши, қушларнинг ҳаёт кечириши билан боғлиқ ҳодисаларни ўрганишади. Шу тариқа вулқонларнинг отилиши натижасида пайдо бўлган қуруқликда ҳаёт қандай пайдо бўлгани ўрганилади. Агар 80-йилларда мазкур оролда ўсимликларининг 20 та тури кузатилган бўлса, 2008 йилга келиб уларнинг тури 69 тага етди. Тўғри 2000 йилга келиб эрозия ва тўлқинлар туфайли қуруқлик 1,5 квадрат километргача қисқарди. Айни дамда Сюртсей оролидаги қуруқликнинг қисқариши анча камайган. 2008 йилда ЮНЕСКО оролни Жаҳон Маданий мероси рўйхатига киритди.\nШимолий Сентинел оролини ҳам тақиқланган жойлар рўйхатига киритиш мумкин. Бенгал кўрфазидаги Андаман оролида сентинел қабиласига мансуб аҳоли истиқомат қилади. Бу қабила вакиллари замонавий дунё билан мутлақо алоқа қилмайди. Шу сабабли оролга ташриф буюрган ҳар қандай сайёҳ, албатта, маҳаллий халқ вакиллари томонидан ҳужумга учрайди. Олимларнинг фикрича, маҳаллий аҳоли салкам 60 минг йилдан бери атроф-муҳитдан айри ҳолда истиқомат қилади. Уларнинг сони йил сайин камайиб бормоқда. Айни дамда оролда 50 дан 400га яқин абориген яшайди. Бу одамлар ўз ҳудудларини ҳимоя қиладилар. Улар 2004 йилда цунамидан азият чеккан ҳудудларини назорат қилаётган ҳукуматга тегишли вертолётга ўқ отишган эди. 2006 йилда балиқчилар ҳужумга учраганидан сўнг ҳукумат сентинелларнинг еридан узоқроқда бўлишни маслаҳат берди. Олимларнинг бу қабила билан алоқа ўрнатиш борасидаги барча саъй-ҳаракатлари самарасиз якунланди.\nЯпонияда Исэ-дзингу ибодатхоналар мажмуаси бор. Ибодатхона ёғоч деворлар билан қуршаб олинган. Унинг ичкарисига фақат юқори лавозимли руҳонийлар ва император оиласи аъзоларигина кириши мумкин. Қолганлар эса ибодатхонани томинигина кўриш шарафига муяссар бўлишади. 1945 йилгача Миягава дарёси туфайли ташқи дунёдан бутунлай узилиб қолган Исэ ибодатхонасига кириш мутлоқо мумкин эмас эди. Монахларнинг дарёни кесиб ўтишлари тақиқланган эди.\nҲиндистонда Йўлбарслар қўриқхонаси бор. 2012 йилда мамлакат Олий суди Ҳиндистондаги бенгал йўлбарслари мавжуд барча миллий боғларни сайёҳлар учун ёпиқ, деб эълон қилди. Барча штат расмийлари ноёб ҳайвонлар сақланадиган ҳудудларда муҳофаза девори барпо этишга мажбур бўлди. Кўрилган бу каби чоралар сайёҳлар оқимига салбий таъсир кўрсатди. Аммо йўлбарслар сонининг кўпайишига сабаб бўлди. Сўнгги йилларда Ҳиндистонда йўлбарслар сони анча ортгани айтилади. Масалан, 2010 йилда 1706 та йўлбарс рўйхатга олинган бўлса, 2014 йилда уларнинг сони 2226 тага етди.\nГрюинард оролига ҳам сайёҳлар бора олмайди. 1942 йилда Буюк Британия ҳукумати биологик қурол бўлмиш - куйдиргини синаш мақсадида Шотландиядан Грюинард оролини сотиб олди. Британиялик олимлар синовдан қониқиш ҳосил қилишди. Куйдирги ҳудудларни жиддий зарарлантиради ҳамда одамлар ва ҳайвонлар ҳаёти учун бир неча ўн йиллар мобайнида катта хавф туғдиради. Ўтган асрнинг 80-йилларига қадар орол сайёрамиздаги энг хавфли ҳудуд сифатида тан олинган. 1986 йилга келиб олимлар оролни тозалашга муваффақ бўлишди. Шундан сўнг оролга қўйлар қўйиб юборилди. Ҳайвонлар деярли касалланмади. 1990 йилда орол хавфсиз дея эълон қилинди. Бироқ ҳеч ким шу кунга қадар бу оролга боришни истамяпти. Археологларнинг айтишича, куйдирги қолдиқлари оролда қолган бўлиши мумкин. Шу сабабли ҳам яна юз йиллар давомида бу оролда инсонларнинг яшаши мақсадга мувоффиқ эмас деб кўрилади.


Ривалдо: «Барселона» Мартинесни эмас, Неймарни сотиб олиши керак»\n«Мен бир неча бор Неймарга ишонишимни айтганман. Балки, унинг «Барса»ни тарк этиши хато бўлгандир, аммо агар клубда уни «ПСЖ»дан 222 млн евродан арзонроққа қайтариб олиш имконияти бўлса, бундан фойдаланиш керак.\nНеймар атиги 28 ёшда ва у ҳали кўп йиллар давомида юқори даражада ўйнаши мумкин. У Мессининг соясида қолиб кетишдан чўчимайди. Аргентиналик ҳам унинг жамоага қайтишидан мамнун бўларди.\n«Барселона» «Интер» ҳужумчиси Лаутаро Мартинесни сотиб олмоқчи, деган гапларни эшитдим. Фикримча, 22 ёшли Мартинес ўсишда давом этиб, кўпроқ тажриба тўплаши лозим. У аллақачон «Интер» учун муҳим ўйинчига айланишга улгурди. Лаутаро – келажакда энг яхши футболчилардан бири бўлиши шубҳасиз. Аммо ҳозир у «Барселона»га ўтишга тайёр эмас. Клуб Неймарни сотиб олиб, аввалги триосини тикласа яхшироқ бўларди.\nНеймар аввал ҳам «Барса» сафида ажойиб ўйинлар кўрсатган. Ўйлашимча, у мухлислардан кечирим сўраса, ҳаммаси жойига тушиб кетади ва яна мухлислар қалбини забт эта олади» – деб Ривалдонинг сўзларини келтиради Goal нашри.


Ўзбекистон ва Туркия эркин савдо ҳудуди ташкил этишни режалаштирмоқда — Sof.uz\n21.02 18:14 155 Иқтисод\nЎзбекистон ва Туркия эркин савдо зонасини ташкил этиш тўғрисида битим имзолашни режалаштирмоқда. Бу ҳақда Ўзбекистон инвестициялар ва ташқи савдо вазири Сардор Умурзоқов маълум қилди.\nУнинг сўзларига кўра, ҳозир томонлар имтиёзли савдо тўғрисидаги келишув бўйича музокаралар олиб бормоқда. “Келгусида биз эркин савдо зонаси тўғрисида келишувга эришамиз. Бу бизнинг режаларимизда бор”, — деди Умурзоқов президент Шавкат Мирзиёевнинг Туркияга ташрифи бўйича қўшимча маълумот бериб.\nВазир сўнгги уч йил ичида икки томонлама савдо айланмаси ҳажми икки баравар кўпайганини, 2020 йил охирига қадар эса томонлар у 3 миллиард долларлик даражага етишини кутаётганини таъкидлаб ўтди.\n“Президентлар яқин келажакда савдо ҳажмини 5 миллиард долларга етказиш вазифасини қўйди. Бунинг учун бизда барча асослар бор. Туркиялик шерикларимиз билан жуда жиддий ишлашимиз керак. Аввало, имтиёзли савдо тўғрисидаги келишувни имзолаш йўналиши бўйича. Биз бу билан шуғулланмоқдамиз”, — дея қўшимча қилди Умурзоқов.\nМАВЗУГА ДОИР: Туркиялик тадбиркорлар билан 7 миллиард доллардан зиёд шартномалар имзоланди\nМузокаралар чоғида давлатлараро ҳамкорликка оид кенг кўламли масалалар, уларни ҳал қилиш йўллари, истиқболдаги муҳим вазифалар кўриб чиқилди, томонлар қўшма лойиҳаларни амалга оширишга келишиб олди. Стратегик ҳамкорлик кенгашининг биринчи мажлиси якунлари бўйича қўшма баёнот, шунингдек, савдо, иқтисодиёт ва технологиялар соҳасидаги ҳамкорлик тўғрисида ҳужжатлар имзоланди.\nТашрифнинг иккинчи кунида Мирзиёев Туркиянинг етакчи компания ва банклари раҳбарлари билан учрашди, Туркия Республикаси президенти қошидаги Халқ кутубхонасининг очилиш маросимида иштирок этди.\nҳамкорлик Туркия-Ўзбекистон эркин савдо зонаси\n29.03 16:11 9782\n29.03 12:30 3504\n29.03 16:30 2808\nКеча, 20:57 206\nКеча, 15:46 197 Ўзбекистон\n30.03 14:21 642 Ўзбекистон\n12.03 12:13 474